
Sülysáp Város Önkormányzata Képviselő-testületének

2018. december 12-én tartandó munkaterv szerinti ülésére

4. napirendhez

Tárgy: Sülysápi Polgármesteri Hivatal 2018. évi beszámolója
Tisztelt Képviselő-testület!

A Magyarország helyi önkormányzatairól szóló 2011. évi CLXXXIX. törvény 81. § (3) f) pontja szerint a jegyző évente beszámol a képviselő-testületnek a hivatal tevékenységéről.
A 2018. évi munkáról szóló beszámolót jelen előterjesztés keretében terjesztem a tisztelt Képviselő-testület elé.

Kérem a beszámoló szíves elfogadását!

…/2018. (XII. 12.) ÖKT határozati javaslat
Sülysáp Város Önkormányzatának Képviselő-testülete a Polgármesteri Hivatal 2017. évi munkájáról szóló beszámolót elfogadja.

Határidő: azonnal

Felelős: jegyző

Sülysáp, 2018. december 6.

dr. Tóth Krisztina s.k. 


jegyző
BESZÁMOLÓ
A SÜLYSÁPI POLGÁRMESTERI HIVATAL 

2018. ÉVI MUNKÁJÁRÓL

I. BEVEZETŐ
A Sülysápi Polgármesteri Hivatal számára a 2018-as év – a megelőző évekhez képest – viszonylag konszolidált módon telt el, ugyanakkor ezt az évet is a feszített munkatempó jellemezte, és újabb kihívásokkal, váratlan helyzetekkel kellett szembenéznünk. 
Jelentős változásokat hozott az elektronikus ügyintézés január 1-jei bevezetése, ami azt jelenti, hogy hatóságok és egyéb jogi személyek (cégek, civil szervezetek stb.) ebben az évben már kizárólag csak elektronikus úton tarthattak kapcsolatot egymással. Tapasztalatunk szerint az érintettek – mindkét oldalon – teljességgel felkészületlenek voltak az átállásra. A cégeknek ugyan már korábban létre kellett hozniuk az ún. cégkaput, azonban általában nem alakították ki azokat a belső folyamatokat, nem alakították át úgy a működésüket, hogy az lehetővé tette volna a cégkapu kizárólagos használatát a kapcsolattartásban. Ugyanígy a közigazgatási rendszer sem volt felkészült, hiszen olyan nagyméretű szervezetek, mint például a NAV vagy a Magyar Államkincstár csak részben vagy egyáltalán nem az előírt kapcsolattartási módot használják. Hivatalunkban az átállás humánerőforrás oldalon viszonylag jó ütemben zajlott, ami a kollégákat dicséri, azonban sajnos a technikai feltételek még most sem adottak teljeskörűen. Mint ismeretes az ASP rendszerben dolgozunk, amelyben minden egyes szükséges beállításra heteket, hónapokat kellett várni, és még máig sem működnek a folyamatok tökéletesen, ami a gyakorlatban azt jelenti, hogy ügyintézésünk jelenleg még csak részben elektronikus. Reményeink szerint a 2019-es évben teljessé válik a folyamat.
Fontos megemlíteni az idén lezajlott országgyűlési választást, mely a kollégák igyekezetének köszönhetően a szokásos módon gördülékenyen zajlott le. Nehézségeinket inkább külső – technikai, logisztikai és személyi – körülmények okozták.
Ebben az évben is jelentős többletterhet róttak ránk a külső szervek ellenőrzései. 2017-ben indult a Magyar Államkincstár átfogó – az Állami Számvevőszék ellenőrzéseihez hasonló mélységű – ellenőrzése, amely az idei éves beszámolóval, zárszámadással zárult le. Az ellenőrzésről készült jelentésről a tisztelt Képviselő-testület egy korábbi ülésén tájékoztatásra került. Intézkedési tervünket a Magyar Államkincstár elfogadta, és a feltárt – nem súlyos – hibák, hiányosságok nagy részét már kiküszöböltük, csak az éves beszámolóval kapcsolatos kérdések maradtak a következő beszámolási időszakra. Emellett természetesen az Államkincstár szokásos, az állami támogatásokra vonatkozó ellenőrzései sem maradtak el.
A Pest Megyei Kormányhivatal idén ismételten kiemelten, több körben ellenőrizte a szociális intézményeinket; egy-egy ilyen ellenőrzés a Hivatalnak is mindig jelentős dokumentálási munkát jelent.
Emellett 2018. is a pályázatok és beruházások éve volt. Ezekről részletesebben a megfelelő fejezeteknél olvashatnak, azonban meg kell említenem, hogy mára mind a pályázatok benyújtása, mind pedig a projektek megvalósítása folyamatos stresszel járó tortúrává vált. Sem tervezői, sem kivitelezői kapacitás nem áll rendelkezésre megfelelő mennyiségben, és ha végül mégis sikerül valakivel szerződést kötni, a határidőket általában nem tudják tartani, ami nagy nyomást jelent mindenki számára. Több esetben előfordult, hogy végül a kollégáknak kellett „bedolgozni” a tervekbe, hogy előremozduljon egy-egy projekt. 
Továbbá idén is jelentős erőpróba volt a közfoglalkoztatás szervezése, különösen munkaügyi szempontból, mivel a relatív munkaerőhiány miatt állandóvá vált a közfoglalkoztatottak be- és kilépése, ami rengeteg adminisztrációval jár folyamatosan.

A hivatali ügyintézésnek idén is „slágertémája” volt a csatornázás, és ehhez kapcsolódóan a talajterhelési díj, illetve a téli rezsicsökkentéssel kapcsolatos ügyintézés, valamint a kutak fennmaradásának engedélyezése. Emellett kirívóan sok probléma volt a hulladékszállítással, és továbbra is rengeteg energiát emészt fel a piaci helyek ügyintézése. Végezetül sajnálatos tendencia, hogy idén jelentősen megnövekedett a birtokvédelmi kérelmek, illetve egyéb panaszok száma, ami azt mutatja, hogy az emberek egyre kevésbé képesek vagy hajlandóak egymás közötti kommunikációval megoldani a felmerülő problémákat.
Idén szerencsére már nem kell szakemberhiányról beszámolnom, ugyanakkor egyszerre több munkakörben volt személyi változás, sőt több posztra teljesen kezdő kollégák kerültek, ami mind a régebbi kollégáktól, mind az ügyfelektől toleranciát igényelt, azonban úgy értékelem, mindenki „jól vizsgázott” ebben a vonatkozásban, így mindez zökkenőmentes volt. Ugyanakkor itt említeném meg, hogy a közfoglalkoztatottak létszámának drasztikus csökkenésével megszűnt az a lehetőség, hogy hivatalunkban ügyfélszolgálat működjön, ami sajnálatos mind a kollégák, mind pedig az ügyfelek számára. Az utóbbi időben már jól bejáratott ügyfélszolgálat rengeteg olyan tájékoztatási feladatot vett le a kollégák válláról, amelyek nagyon sok időt emésztenek fel, ugyanakkor az érdemi ügyintézést nem viszik előre. És jól látható, hogy az ügyfelek is igényelték ezt a lehetőséget, mert amióta megszűnt, többen tanácstalanul megállnak az előtérben, és csak nehezen tudják megtalálni az ügyükhöz kapcsolódó irodát.
Összegző értékelésem szerint a Sülysápi Polgármesteri Hivatal egy dinamikus szervezet, amely gyorsan és hatékonyan alkalmazkodik az újabb kihívásokhoz. Véleményem szerint a kollégák lelkiismeretesek, szorgalmasak, tájékozottak és teherbírók, így ennek köszönhetően az ügyintézés színvonala folyamatosan emelkedik. A 2018. évben elvégzett munkáról részletesebben - irodánkénti bontásban – a következőkben olvashatnak.
II. ÖNKORMÁNYZATI IRODA
1. Titkársági feladatok ellátása
A titkárság feladata a polgármester és az alpolgármester úr, valamint a jegyző és az aljegyző asszony napirendjének figyelemmel kísérése, a hozzájuk érkező ügyfelek, partnerek eligazítása, kiszolgálása. Az általuk kiadott ügyviteli feladatok ellátása. 
A fentieken túl 171 hirdetmény kifüggesztését és záradékolását is a titkárság végezte. Ebből 49 föld adásvételével vagy haszonbérletével kapcsolatos hirdetmény volt, melyeknél az ügyintézést több hónapon keresztül kell nyomon követni és elvégezni. 

Illetőleg 2018 januárjától bizonyos ügyfélkörben kötelezővé vált az elektronikus ügyintézés. Azóta 1251 küldemény érkezett külső rendszeren keresztül, melyekre mi is elektronikus formában válaszoltunk, illetve mi magunk is küldtünk megkereséseket társszerveknek hivatali kapun keresztül. A hivatali kapu kezelését a titkárság végzi, illetőleg itt történik a postai küldemények előkészítése is. Idén Sülysápon kívülre körülbelül 2100 hivatalos levelet küldtünk, melyeket még jelenleg is darabonként kézzel kell beírni a postakönyvbe.

Augusztus eleje óta jelentősen nehezíti a titkárság munkáját, hogy humánerőforrás hiányában az ügyfélszolgálat nem működik, ezért az ügyfelek jelentős része a titkárságon érdeklődik, kér tájékoztatást. 

Az ügyfélszolgálat hiányán túl sajnos egy technikai problémával is küszködünk, ugyanis a telefonközpontunk igen elavult, ezáltal sok hibával működik. Időnként nem hallják egymást a felek, vagy lehetetlen egy-egy mellék kapcsolása. Ennek megoldásán dolgozunk, azonban milliós tételéről van szó. 
2. Testületi és bizottsági ügyek vitele
A Képviselő-testület a 2018. évben – a decemberivel együtt – 11 munkaterv szerinti és 3 rendkívüli testületi ülést, valamint 1 közmeghallgatást tartott. A Képviselő-testület november 30-ig – 192 határozatot hozott és 13 rendeletet alkotott. Ezek, valamint a bizottsági döntések teljes körű előkészítése, illetve a döntésekből eredő feladatok végrehajtása a Polgármesteri Hivatal feladata volt.

Előterjesztések és jegyzőkönyvek szintjén az önkormányzathoz hasonlóan kezeltük a Sülysápi Roma Nemzetiségi Önkormányzat ügyeit is, ami további 8 ülést jelentett az évben.

A testületi ülések, a bizottsági ülések, a roma nemzetiségi önkormányzat üléseinek jegyzőkönyveit, valamint a rendeleteket is kizárólag elektronikus formában, a Pest Megyei Kormányhivatal erre a célra kialakított elektronikus felületén, a Nemzeti Jogszabálytáron keresztül kell feltöltenünk. Ez megtakarítást jelent a postaköltség tekintetében, azonban az internet hálózat nem mindig zökkenőmentes működése miatt, esetenként hosszabb időt igényel. Részben az említett rendszeren keresztül történik az írásbeli kapcsolattartás is, amelyen belül rendszeresen kell különféle tájékoztatásokat, adatszolgáltatásokat nyújtanunk a kormányhivatal felé. 
3. Pályázatokkal kapcsolatos feladatok ellátása
Mint az a bevezetőben is említésre került, pályázatok szempontjából is igen sűrű évet zártunk. az év folyamán a következő támogatásokra nyújtottunk be pályázatokat, illetőleg a következő projekteket bonyolítottuk:

Európai Uniós pályázatok

1. VP6-7.2.1-7.4.1.2-16: A vidéki térségek kisméretű infrastruktúrájának és alapvető szolgáltatásainak fejlesztésére - Külterületi helyi közutak fejlesztése, önkormányzati utak kezeléséhez, állapotjavításához, karbantartásához szükséges erő- és munkagépek beszerzése céljából még 2017-ban nyújtottunk be pályázatot, melyben 98.630.000 Ft igényelt támogatás mellett 17,4 millió Ft önrészt vállaltunk. Kérelmünk nem hivatalos értesülések szerint pozitív támogatásban fog részesülni, de ezt még nem erősítették meg, így jelenleg még mindig döntésre vár.
2. VP6-7.2.1-7.4.1.3-16 A vidéki térségek kisméretű infrastruktúrájának és alapvető szolgáltatásainak fejlesztésére Helyi termékértékesítést szolgáló piacok infrastrukturális fejlesztése, közétkeztetés fejlesztésére szintén tavaly pályáztunk, melyben 50 millió Ft igényelt támogatás mellett 9 millió Ft önrészt vállaltunk. A pályázat a napokban kapott támogatói döntést.
3. KEHOP-1.2.1 Helyi klímastratégiák kidolgozása, valamint a klímatudatosságot erősítő szemléletformálás című programra nyújtottunk be 2018-ban új pályázatot, melynek keretén belül az iskolákkal együttműködve kerülnek kidolgozásra szemléletformáló programok. Jelenleg a pályázat benyújtásra került, döntésre vár.
4. VP6-19.2.1.-41-7-17 Települések arculatának fejlesztése, élhetővé tétele, bel- és külterületének gazdasági és infrastrukturális fejlesztése című LEADER pályázatban 15 millió Ft igényelt támogatás és 2,6 millió Ft önerő mellett pályáztunk a Hevesy parkban és az Almáskertben játszótér felújításra. Pályáztunk hiánypótlás után döntésre vár. 

5. VP6-19.2.1.-41-3-17 Településvédelmi kamerarendszer kiépítésének, bővítésének támogatására kiírt LEADER pályázatban 4 millió Ft igényelt támogatás mellett 762 ezer Ft önrészt vállaltunk. Ebben a projektben Sülysáp több pontján került volna telepítésre kamerarendszer, de sajnálatos módon projektünk nem részesült támogatásban.

6. VP6-19.2.1.-41-5-17 A HAJT-A Csapat Akciócsoport területén megvalósított kulturális és egészségmegőrző rendezvények támogatása címen kiírt LEADER pályázatban két sülysápi programra a Sülysápi Városnap és a Mackó Fesztivál megrendezésére kértünk támogatást. 7,25 millió Ft igényelt támogatás mellett 1,3 millió Ft önerőt vállaltunk. Pályázatunk döntésre vár. 

7. VP6-19.2.1.-41-6-17 Sportlétesítmények felújítása, korszerűsítése, kialakítása célterületre kiírt LEADER pályázatban egy BMX és gördeszka pálya kialakítására pályáztunk 16,1 millió Ft kért támogatás és 2,8 millió Ft vállalt önerő mellett. Jelenleg a pályázat hiánypótlás alatt van.
Hazai támogatású pályázatok

8. PM_ONKORMUT_2018 Önkormányzati tulajdonú belterületi utak szilárd burkolattal történő kiépítésének, felújításának és korszerűsítésének támogatása gazdaságfejlesztési céllal Pest megye területén című felhívásra 2018-ban is nyújtottunk be pályázatot a Dózsa György utca szakaszának felújítására. Önkormányzatunk 67.285.484 Ft támogatásban részesült 3.541.341 Ft önrész mellett. Mivel a támogatói döntés a napokban érkezett, jelenleg még csak a támogatási szerződéskötés előkészítése zajlik.

9. PM_KEREKPARUT_2018 Kerékpárutak létesítésének, felújításának és korszerűsítésének támogatása Pest megye területén című kiírásra Önkormányzatunk 106 millió Ft igényelt támogatás és 5,5 millió Ft vállalt önrész mellett nyújtott be kérelmet. A projekt összetettsége és nagyszámú érintettjeinek száma miatt valószínűleg szükséges lesz a pályázatban megjelölt nyomvonal módosítása.
10. A 2018. évi Kubinyi Ágoston Program, Muzeális intézmények szakmai támogatására kiírt pályázat keretében idén is igényelt önkormányzatunk támogatást. Az előző évi programunkhoz hasonlóan a Kapás József Helytörténeti Gyűjtemény épület felújítására pályáztunk, melyre idén 1.800.000 Ft támogatást kaptunk. A pályázat megvalósítása jövő évben kezdődik.

11. 2018. évi Önkormányzati feladatellátást szolgáló fejlesztések támogatására benyújtott pályázatunk idén nem került támogatásra. A forráshiány miatt elutasított programunkban a Dózsa György utcai járda több mint 500 méter szakaszának felújítására nyújtottunk be pályázatot. 

12. A 2018. évi központi költségvetési forrásból 4,7 millió Ft önerő mellett 2.520.000 Ft közművelődési érdekeltségnövelő támogatásban részesültünk szintén a Wass Albert Művelődési Központ és Könyvtár belső felújítási munkálataira. A támogatás elszámolása folyamatban van.
13. ZP-1-2017 Zártkerti besorolású földrészek mezőgazdasági hasznosítását segítő, infrastrukturális hátterét biztosító fejlesztések támogatására nyújtottunk be pályázatot 10 millió Ft támogatást kérve. Nagy szükség lett volna a zártkerti területeink rendbetételére, de sajnálatos módon támogatásban nem részesültünk.
14. CSP-CSBM-18 Családbarát munkahelyek kialakításának és fejlesztésének támogatására nyújtottunk be támogatási kérelmet, melyben egy szomszéd országbeli látogatást kívántunk megvalósítani. Sajnos pályázatunk szintén forráshiány miatt nem került támogatásra.

15. TTP-KP Testvér-települési programok és együttműködések támogatására benyújtott pályázatunk 700.000 Ft támogatásban részesült, melyből az idei Városfalvi látogatásunk költségeinek egy részét fedeztük. Pályázatunk megvalósult, elszámolásunkat el is fogadták. 

16. HUNG-2018 Nemzeti értékek és hungarikumok gyűjtésének, népszerűsítésének, megismertetésének, megőrzésének és gondozásának támogatására kiírt pályázaton 906.780 Ft támogatásban részesültünk a Sülysápi Értékeink című kiadványunk bővítésére. Jelenleg a pályázat elszámolása zajlik.

17. Vis maior: A tavaszi heves esőzések településünket is megviselték, ezért vis maior kérelmet nyújtottunk be a Dankó utca felújítására. Pályázatunkban 22,5 millió Ft támogatást kértünk 2,5 millió Ft önerő mellett. Kérelmünk jelenleg elbírálásra vár, döntés valószínűleg már csak jövőre várható. 
Folyamatban lévő, de nem idei támogatások

18. VEKOP-1.2.2: Az üzleti infrastruktúra fejlesztésének támogatása Pest megyében: A pályázat keretében az önkormányzat tulajdonában lévő gazdasági terület infrastrukturális fejlesztésére nyújtottunk be több mint 300 millió Ft-os költségvetéssel támogatási igényt. A beruházás megkezdődött, de a közműegyeztetések miatt a közbeszerzés kiírására csak jövő tavasszal kerül sor.

19. PM_EUALAPELLATAS_2017 Önkormányzati tulajdonú egészségügyi alapellátást nyújtó intézmények fejlesztésének támogatása Pest megyében Egészségközpont létrehozása Sülysápon című pályázatra 13,6 millió Ft önrész mellett 200 millió Ft támogatást igényeltünk. A pályázat nyert, jelenleg már a közbeszerzés eljárás folyik. A megvalósítás várható befejezése 2019.november.
20. 2017. évi Önkormányzati feladatellátást szolgáló fejlesztések támogatására pályázatot nyújtottunk be a Sülysápi Csicsergő Óvoda 2. számú Tagóvodájának infrastrukturális fejlesztésére, melyre 1,6 millió Ft vállalt önerő mellett 30 millió Ft támogatásban részesültünk. A projekt megvalósítása most van folyamatban, elszámolására 2019-ben kerül sor.
Az év folyamán kisebb volumenű pályázatok benyújtására is sor került. 2018 márciusában a Decathlon Sportáruház Sportból a legtöbbet pályázatán a Sülysápi Móra Ferenc Általános Iskola tornacsarnokának fenntartójaként pályáztunk a csarnok felújítására. Sajnos támogatásban projektünk nem részesült. Sikeresen pályáztunk viszont a Magyar Labdarúgó Szövetség által közzétett defibrillátor készülék beszerzésére.

Az önkormányzat által meghirdetett pályázatok

1. A helyi önszerveződő közösségek önkormányzati támogatására kiírt pályázatunk keretében idén is 10 pályázat érkezett, ebből 9-en részesültek támogatásban. Idén a civil szervezetek között összesen 3.350.000 Ft-os keret került elosztásra vissza nem térítendő támogatás formájában. Az elszámolások benyújtásának határideje 2019. január 31.

2. Önkormányzatunk idén is csatlakozott a Bursa Hungarica felsőoktatási ösztöndíj pályázathoz. A támogatásra rendelkezésre álló keretösszeg az elmúlt évekhez hasonlóan 90.000 Ft/hó 10 hónap, melybe bele kell érteni a korábbi években „B” típusú pályázat keretében megállapított, még futó támogatásokat is. A benyújtási határidőig 9 db ”A” típusú ösztöndíj pályázat érkezett, különböző mértékű támogatásban mindannyian részesültek.

Nem önkormányzati pályázatok

A civil kezdeményezések támogatásának keretében, illetve települési érdekből a Polgármesteri Hivatal időnként idén is nyújtott be kérelmeket más civil szervezetek segítésére, ahol a támogatás célja az önkormányzat érdekeit is szolgálta. 

1. Az Összefogás Sülysápért Egyesület részére nyújtottunk be kérelmet a FM-LSZF/2018 A hazai hulladékgazdálkodással és szelektív hulladékgyűjtéssel kapcsolatos lakossági környezettudatos szemléletformálásra. A projekt támogatásban részesült. Az Egyesület segítésére VP6-19.2.1.-41-7-17 Települések arculatának fejlesztése, élhetővé tétele, bel- és külterületének gazdasági és infrastrukturális fejlesztése célterületre kiírt LEADER pályázatban túraútvonal kialakítására pályáztunk. Jelenleg a pályázat döntésre vár.
2. A Sülysápi Roma Nemzetiségi Önkormányzat részére pályáztunk a Roma kulturális kezdeményezések támogatására a 2018. évi keretéből 1.134.900 támogatást.

Előkészítés alatt lévő pályázatok

A 2018. évet tekintve előkészítés alatt jelenleg továbbra is egy nagyberuházásunk van: a Sülysápi Csicsergő Óvoda két tagintézményének kiváltásával egy új óvoda épület kivitelezését kívánjuk véghezvinni. Ennek a projektnek az előkészülete folyamatban van, keressük rá a megfelelő forrásokat.
Jövő évben kínál lehetősége a Pénzügyminisztérium által meghirdetett Bölcsőde fejlesztési program. A projektben pályázatot a Gólyahír Bölcsődénk bővítésére nyújthatunk be, melynek előkészítése még folyamatban van. Benyújtási határidő: 2019. március 19.
Ezen felül folyamatosan figyelemmel kísérjük azokat a kiírásokat, melyek évről évre megjelennek, és önkormányzatuk számára fontos forrásokat jelenthetnek. Ilyenek a költségvetési törvény által biztosított önkormányzati feladatellátási-, étkeztetési feladatok ellátására nyújtott támogatások, vagy a pest megyei célzott támogatások. Ezenfelül a belterületi utak felújítása továbbra is kiemelt projektünk, előkészítésük céljából számos útra elkészültek már a tervek. 

Egyéb évközben felmerülő feladatok

A pályázatok figyelése, írása, a megítélt támogatások lehívása és elszámolása mellett feladatunk a már lezárt, de projektfenntartási időszakban lévő pályázatok évenkénti adminisztrációja illetve egyéb adatszolgáltatások (pl.: műfüves pályakihasználtság nyilvántartása, P+R parkolók kihasználtságának vezetése, bérlakás jelentések benyújtása, KÁBER rendszer vezetése).

4. Beruházási és üzemeltetési feladatok ellátása
Az önkormányzati beruházások bonyolítása a 2018. évben is jelentős szeletét képezte a Polgármesteri Hivatal munkájának. Ennek legfőbb területei a következők voltak:

· településfejlesztési és beruházási feladatok,

· útügyi és közlekedési igazgatással kapcsolatos feladatok (közútkezelői és tulajdonosi hozzájárulások),

· statisztika, illetve adatszolgáltatás készítése, 

· előterjesztések, szerződések, levelek előkészítése,

· polgármester, jegyző megbízásából egyeztetések lebonyolítása, helyszíni bejárások,
· a TÁVÜSZ Kft. és Startmunka műszaki támogatása.

A konkrét feladatok döntő többségét a beruházási, fenntartási és engedélyezési ügyek teszik ki, melyek közül 2018-ban a legfontosabbakat említjük meg:

· csatornázási ügyek, egyeztetések, csatornázás során felmerült problémák orvosolása,

· iparterülettel kapcsolatos ügyintézés (telekalakítás, egyéb ügyintézés),

· P+R parkolók fenntartási, üzemeltetési ügyei, éves beszámoló készítése,

· folyékony hulladéklerakó üzemeltetési jelentései

· műfüves futballpálya főkarbantartási feladatainak intézése,

· kátyúzási beruházások, aszfaltozási beruházás,

· útfelújításokkal kapcsolatos ügyek intézése,

· közvilágítással kapcsolatos beruházások, feladatok,

· csatorna élőre kötésekkel kapcsolatos egyeztetések,

· intézményeink fűtési rendszereinek karbantartása, folyamatos üzemének biztosítása.

Az év első felében befejeződött a település úthálózatának fejlesztését célzó pályázatokon nyert támogatásból kivitelezett öt utca (Erkel Ferenc utca, Gárdonyi Géza utca, Táncsics Mihály utca, Nyárfa utca, Szent István tér) új aszfaltburkolának kiépítése és a Révai utca felújítása. Sikeresen megszereztük a Szent István téren létesült parkoló vízjogi engedélyét is, így a műszaki-átadás átvételnek nem volt akadálya. A parkoló további parkolóhelyeket biztosít a piacra, a gyermekorvosi rendelőbe, illetve a fitneszszalonba látogatók számára. 

A korábban zúzottköves belterületi utcák forgalmi rendje a kapott aszfaltburkolat miatt megváltozott, ezért a közlekedés biztonsága érdekében új közúti jelzőtáblák kerültek kihelyezésre. 

A kivitelezés alatt, illetve annak befejezése után beérkező kéréseknek a lehetőségekhez mérten igyekeztünk eleget tenni, és orvosolni a felmerülő panaszokat.

Egészségügyi alapellátást nyújtó intézmények fejlesztésének támogatására kiírt pályázatot nyertünk az év elején. E támogatás keretein belül került megterveztetésre és engedélyeztetésre a fogorvosi, a felnőtt háziorvosi és gyermekorvosi rendelőknek, valamint a védőnői szolgálatnak helyt adó kétszintes épület a Vasút út 28. szám alatt. A jelenleg folyamatban lévő meghívásos közbeszerzési eljárás eredményes lezárása után a kivitelezési munkák a jövő év tavaszán kezdődhetnek el, és késő ősszel fejeződnek be.
A sápi óvoda felújítására kiírt első közbeszerzési eljárás eredménytelen volt, azonban az ismételten kiírt pályázat sikeresen zárult, így a munkálatok már zajlanak. A projekt keretében az épület külső hőszigetelést kap és a tetőhéjazat is megújul. Az üzemeltetési költségek csökkentése érdekében napelemmel támogatott új rendszert és új kondenzációs gázkazánt építünk ki. A munkálatoknak ez év végéig kell elkészülniük.

A 31-es út melletti gazdasági területen raktárcsarnok és közmű-infrastruktúra építésére nyertünk támogatást. A csarnok és a kiszolgáló aszfaltút építési engedélye rendelkezésre áll, a kiviteli tervek elkészültek. Az ipari parkban lévő ingatlanok víz- és csatornabekötéseinek terve szintén rendelkezésre áll. A terület villamos hálózatának tervezését és kiépítését az ÉMÁSZ Hálózati Kft. jövő év tavaszára vállalta. A gázhálózat nyomvonalát a szolgáltatóval egyeztettük, a végleges tervek szintén jövő év tavaszára realizálhatók. E projekt lezárását 2020 nyarára tervezzük.
Pályázatot nyertünk a Kapás József Helytörténeti Múzeum utólagos vízszigetelésére. A munkálatok injektálásos technikával az ősz folyamán elkészültek. 

A sápi temetőhöz vezető Templom utca melletti aszfaltburkolatú parkoló két új közvilágítási lámpatestet kapott. Hasonló fejlesztést eszközöltünk a sápi Hevesy park területén is, ahol további két nagyteljesítményű park világító lámpatest került telepítésre.

Extrém sportpark épület a sápi Hevesy parkban, mely a meglévő játszótérhez kapcsolódva a családok felnőtt tagjai számára is nyújt kikapcsolódási lehetőséget.

Pályázatot adtunk be a Kistelek tanya és Jakabszállás tanya felé vezető földút megerősítésére, amely óriási ügyintézési kapacitást igényelt, lévén, hogy több tucat földtulajdonos érintett az ügyben.

Az idei évben több pályázatot is „házon belül” készítettünk elő műszakilag. Ilyen volt a Hevesy park és Almáskerti park játszótereinek felújítására, a Malom utcai extrém park és gördeszka pálya kialakítására, a várost lefedő kamerarendszer kiépítésére és a Dózsa György utca középső szakaszának út- és járdafelújítására benyújtott pályázat. Ezek közül már elnyertük a támogatást a Dózsa György utca felújítására, mely a jövő évben kerül megvalósításra.

A csatornahálózatra történő házi bekötésekkel kapcsolatos problémák továbbra is sok megkeresést eredményeznek. Az idén lezárult újabb ütem keretei között több ingatlan bekötését sikerült előmozdítani. A Duna Aszfalt Kft.-vel és a Mendevíz Kft.-vel továbbra is kapcsolatban álluk még a fennmaradt problémák megoldása végett.
Ezeken felül szintén sok panasz érkezik az utcák állapotával és vízelvezetésével kapcsolatban. A lakók által bejelentett út- és vízelvezetési problémák megoldásában szoros együttműködésben dolgozunk a TÁVÜSZ Kft.-vel. Ennek keretében célzottan foglalkoztunk a Zrínyi utca állapotának javításával és a Béke utca padkájának karbantartásával. 

Külső vállalkozó végezte el a Kossuth Lajos utca kétoldali padkázását, amivel a keskeny aszfaltburkolat széleinek letöredezését és a további alámosódásokat igyekeztünk megelőzni.

Kiemelt figyelmet fordítottunk az éves kátyúzási munkák során a Magdolna utca és a Forrói út aszfaltburkolatának állagmegóvására.

A munkálatok alatt folyamatosan kapcsolatot tartottunk az érintett lakosokkal, személyesen, illetve telefonon.

A közterületek, utak kezelése mellett további jelentős szelete a munkánknak az intézményeink működtetése során fellépő műszaki problémák megoldása, elektromos beléptetők, riasztók, fűtési rendszerek felügyelete és közműállásának folyamatos rögzítése. 

Ennek során kiemelt feladat – különösen az elmúlt időszak egyre szigorodó szabályozására és a fokozott ellenőrzésekre tekintettel - az intézményeink rendszeres tűzvédelmi, érintésvédelmi, villámvédelmi felülvizsgálatának biztosítása, az ezzel kapcsolatos jegyzőkönyvek érvényességének fenntartása, tűzoltókészülékeink naprakész nyilvántartásának vezetését.  

Emellett a környezetvédelmi hatóság szigorúan megköveteli a talajvízfigyelő kútjaink rendszeres vízmintavételét (P+R parkoló, rekultivált szilárdhulladék-lerakó, folyékony hulladéklerakó), melyről éves beszámolókat kell készíteni.

Mindemellett fontos feladatunk még az önkormányzat szolgáltatókkal kötött szerződéseinek rendszeres felülvizsgálata, és szükség szerinti megújítása. 

Ennek jegyében év elején - a romló szolgáltatás miatt - felmondtuk a közvilágítási lámpatestek karbantartására szóló szerződésünket, és újat kötöttünk, melynek a gördülékenyebb és gyorsabb feladatellátás mellett további hozadéka volt a karbantartási díj csökkenése. Folyamatosan tartjuk a kapcsolatot, a szerződésben rögzített elektronikus felületen a bejelentett hibák naprakészek, a javítások ellenőrzése is folyamatos.

Más közműszolgáltatás területén is sikeres tárgyalásokat folytattunk: több intézményünk, így a Wass Albert Művelődési Központ és Könyvtár, valamint a Sülysápi Csicsergő Óvoda részére is sikerült jóval kedvezőbb szerződést kötni az NKM Földgázszolgáltató Zrt-vel.

A fentebb felsorolt rendszeres feladatainkon túl új kezdeményezés is indult az ősz folyamán a kerti komposztálás elterjesztése érdekében. Az önkormányzat ingatlanonként 1 db fa komposztálókeretet biztosít azok számára, akik vállalják, hogy az átvételtől számítva három évig nem végeznek zöldhulladék égetést ingatlanukon. Eddig 60 db keret került átadásra, de továbbra is érkeznek az igénylések, melyeknek folyamatosan eleget teszünk.

5. Vagyongazdálkodással kapcsolatos ügyvitel
Idén további egy ingatlan került értékesítésre a 31-es főút melletti ipari területen. A JAN-ZAK Bt. tett vételi ajánlatot, mely elfogadásra került. Az eladással járó adminisztrációs és jogi folyamatok zökkenőmentesen lezárultak. A Happy Chocolates Factory Zrt.-vel 3 ingatlanra kötöttünk adás-vételi szerződést az elmúlt évben, de további 3 ingatlanra is jelezte vételi igényét, ezért a már eladott területek átcsoportosítására volt szükség. Az ezzel kapcsolatos tárgyalások, telekalakítások folyamatban vannak.

Emellett a Polgármesteri Hivatal több egyéb ingatlan adás-vételét is bonyolította ebben az évben:

· Ingatlanfejlesztési céllal megvásároltuk a 3956/13 hrsz-ú földterületet, bővítve az önkormányzati tulajdont az ún. HB udvarban.

· A Fő utca 134. szám alatti ingatlant sikerült piaci ár alatt megvásárolnunk. Az ingatlan a Fő utca és a Tápió-patak közti lakóövezet, rendezési terv szerinti tömbfeltárását segítheti elő.

· Eladásra került 3 db területrész a Kossuth Lajos utcában. Az ingatlanok közúti csatlakozással nem rendelkeznek, építési telekként nem hasznosíthatók.  
· Értékesítésre került a 2017-ben elbirtoklás címén az Önkormányzat tulajdonába jutott Kókai utca 3. szám alatti ingatlan.
· A sápi temető túlterjeszkedett jogi határain északi irányban, két magántulajdonú ingatlan érintve Az egyik tulajdonossal sikeresen megegyeztünk az elfoglalt terület megvételéről, az adásvétel folyamatban van.

Ingatlanok bérbeadásával kapcsolatos vagyongazdálkodási feladatok:

· A P60 Finess Club a Szent István tér 17/C szám alatti, volt főgáz épület bérletére tett ajánlatot. A bal oldali emeleti rész kivételével a bérbeadás az év első felében megtörtént. Bérlő további kérelmet nyújtott be a teljes ingatlanra vonatkozóan, így az egy helyiség kivételével ki van adva. 

· Új bérlője lett az Állomás utca 13/I. szám alatti szociális bérlakásnak, ez a bérlet jövő év elején ismételten felülvizsgálatra kerül majd. 
A Ceglédi Tankerületi Központ vagyongazdálkodásába került 2017.01.01-től az önkormányzat tulajdonában lévő iskolák ingatlan- és eszközvagyona. Ebből kifolyólag a Szent István Általános Iskola és a Móra Ferenc Általános Iskola központi épületén, a KEHOP-5.2.9 energetikai pályázat keretében végrehajtott felújítások értéke a Tankerület felé átadásra került.

Az Önkormányzat tulajdonában lévő gépjárművek kötelező gépjármű biztosításait felülvizsgáltuk, ezek az év folyamán flottába rendezve átkötésre kerültek jelentős megtakarítást eredményezve a biztosítási díjak terén.

A 2018-as év kiemelt feladata volt a vagyonkataszter integrációja a Magyar Államkincstár által támogatott ASP szakrendszerek közé. Az ingatlannyilvántartás és a tárgyi eszköz kartonok migrációja az eKATA rendszerből sikeresen megtörtént. A rendszerek közti kapcsolat kialakítása folyamatban van, és az új beruházások is folyamatosan kerülnek bevitelre az új rendszerbe. Feladatunk a vagyonkataszter naprakészen tartása, vezetése, ami különösen fontos amiatt is, mert a beruházásaink pályázati ellenőrzése során minden esetben vizsgálatra kerül a nyilvántartás megfelelősége, valóssága és hitelessége.

A KSH felé a beruházás statisztikai jelentéseket intézményenként negyedévente a nyilvántartások és a változások nyomon követésével adjuk le. Ingatlanállomány tekintetében pedig a vagyonstatisztikát éves szinten szolgáltatjuk a KSH felé. 

Átfogó feladat a csatornaberuházás kapcsán átvett vagyonelemek állományba vétele, átvezetése nyilvántartásainkban, melynek során nagy figyelmet kell fordítani a pénzügyi és kataszteri nyilvántartások egyezőségére.
6. Piaccal kapcsolatos feladatok ellátása
A helyi termelői piac működése és üzemeltetése a 2018-as évben is számos feladatot adott hivatalunknak, melyek a mindennapi munkavégzés szerves részévé váltak a piac 2014-es átalakítása és átszervezése óta. A minél hatékonyabb helykihasználás érdekében igyekszünk naprakészen kezelni és összhangba hozni a visszaadott helyeket és az új igényeket. A rendszer gördülékeny működését támasztja alá, hogy a vasárnapi piacnapokon az alkalmi fizetők átlagosan 70-80%-ban megjelennek, ami a bevételekben is megmutatkozik. 

2018-ben az árusok 44 esetben nyújtottak be írásos módosítási, illetve területigényt, továbbá legalább ugyanennyi személyes és telefonon történt ügyintézés zajlott le.

Az árusok egy-egy évszakváltásnál (palánta, tavaszi virágok, idényjellegű gyümölcsök, mindenszenteki virág) érdeklődnek többször helyfoglalás ügyében.   Az árusok által jelzett problémákat személyesen is próbáljuk megoldani, illetve jelentős terhet levesz a személyes ügyintézésben a két piacfelügyelő is, akik segítenek kielégíteni az árusok igényeit (helybővítés, új hely keresése, alkalom illetve hónap módosítás).

Összességében elmondható, hogy a piac működése az üzemeltetés, az árusítás feltételei és a vásárlók visszajelzései alapján hatékonyan ügyfél és vásárlóbarát rendszerben működik.

Az alábbi diagram 2018. III. negyedéves előfizetői adataiból készült (2018. II. félév; III. negyedév; július hónap, július 15. vasárnap), ebben a diagramban nem szerepelnek azok az árusok, akik nem előfizetők, tehát maximum 1-2 alkalommal árulnak a piacon.

7. Polgári védelmi feladatok ellátása
Megkeresésre folyamatos az adatszolgáltatás a Pest Megyei Katasztrófavédelmi Igazgatóság Ceglédi Katasztrófavédelmi Kirendeltsége részére. Rendszeres feladat a veszély-elhárítási tervek felülvizsgálata, beosztó határozatok felülvizsgálata. Téli időjárásra (hóakadályok) felkészülés, technikai eszközök és a kezelőszemélyzet beosztása. 

8. Humánerőforrás-gazdálkodás ügyvitele
A személyzeti és munkaügyi feladatokat 1,5 státuszban látjuk el. A korábbi 1 státusz megemelésére a közfoglalkoztatottak munkaügyi feladatainak ellátása végett volt szükség. Az érintett ügyintézők munkakörük mellett az anyakönyvvezetői feladatokat ellátó kolléganő távolléte esetén helyettesítését is ellátják szükség szerint.

A Polgármesteri Hivatal a következő – összesen: 81 fő – létszámokra végez személyzeti és munkaügyi ügyintézést (személyzeti és munkaügyi feladatok ellátása, személyi anyagok kezelése) az önkormányzatnál és intézményeinél:

· Polgármesteri Hivatal köztisztviselőihez (24 fő állományi létszám – 1 fő tartósan távollévő, 2 fő fizikai alkalmazott)

· Polgármester, alpolgármester (2 fő)

· Védőnői szolgálat (3 fő)

· Mezei őrszolgálat (2 fő)

· Piacfelügyelők (2 fő)

· Dr. Gáspár István HSZK (9 fő) – 1 fő tartósan távollévő

· Wass Albert Művelődési Központ és Könyvtár (5 fő) – 1 fő üres állás

· Központi Konyha (13 fő)

· Gólyahír Bölcsőde (15 fő) - 2 fő tartósan távollévő

A Polgármesteri Hivatal további feladatai a humánerőforrás-gazdálkodás területén:

· települési önkormányzati képviselők és bizottsági tagok tiszteletdíjának számfejtése (12 fő),

· Sülysápi Roma Nemzetiségi Önkormányzat képviselői tiszteletdíjainak számfejtése (3 fő),

· intézményi étkeztetési feladatok adminisztrációját ellátó személyek megbízási díjának számfejtése (4 fő)

· közfoglalkoztatásban résztvevőkhöz kapcsolódó személyzeti és munkaügyi feladatok ellátása (2018. évben közfoglalkoztatásba bevont személyek száma 115 fő volt),

· nyári diákmunkával kapcsolatos munkaügyi feladatok ellátása (40 fő), 

· közösségi munkavégzés és szakmai gyakorlaton résztvevő diákokkal kapcsolatos munkaügyi feladatok ellátása (6 fő).

Rendszeresen jelentkező határidőhöz kötött feladatok:

· Átsorolások, soros előrelépések, minimálbér és garantált bérminimum miatti változások átvezetése

· Év eleji statisztikai feladatok (bér- és létszám-kimutatások)

· Bértervezéshez adatszolgáltatás.

· Adózással kapcsolatos feladatok (igazolások kiadása, dolgozói nyilatkozatok, családi kedvezmények, bérkompenzáció)

· Köztisztviselői továbbképzési terv készítés

· Szabadságolási ütemterv készítés (köztisztviselők)

· Nem rendszeres kifizetések számfejtése (tiszteletdíjak, megbízási díjak, cafetéria, utazási költségtérítés, gépjármű használat, illetményelőleg, letiltás)

· Távollét jelentés (fizetett szabadság, tanulmányi szabadság, betegszabadság, táppénz, terhességi gyermekágyi segély, GYED, GYES)

· Változó bérek jelentése (helyettesítés)

· Munkavédelem (dolgozók oktatása, orvosi alkalmassági vizsgálata)

2018. évben a Polgármesteri Hivatal által lebonyolított álláspályázatok

· Polgármesteri Hivatal hatósági ügyintéző

· Polgármesteri Hivatal hagyatéki ügyintéző

· Wass Albert Művelődési Központ és Könyvtár művelődésszervező

· Wass Albert Művelődési Központ és Könyvtár intézményvezető

· Sülysápi Csicsergő Óvoda intézményvezető

· Központi Konyha gépkocsivezető

Az idei évben a Polgármesteri Hivatal állományából 1 fő köztisztviselő kérte közös megegyezéssel közszolgálati jogviszonyának megszüntetését, 1 fő felmentését kérte a nők 40 éves kedvezményes nyugdíjának igénybevétele miatt.

A munkaügyi és személyzeti munkában 2018-ban jelentkező plusz feladatok:

Diákmunka

Az előző évekhez hasonlóan az idén is foglalkoztattunk nyári diákmunkásokat július és augusztus hónapban, összesen: 40 főt elsősorban a Polgármesteri Hivatalban valamint az önkormányzat intézményeiben (óvodák, bölcsőde, konyha, dr. Gáspár István HSZK, TÁVÜSZ Kft.).

Szakmai gyakorlat, közösségi munkavégzés

A kötelező nyári szakmai gyakorlatot 2 fő, iskolai közösségi szolgálatot 4 fő teljesített a Polgármesteri Hivatalnál.

VEKOP Ifjúsági garancia program 

A Program keretében a Polgármesteri Hivatalban 1 fő foglalkoztatására került sor a fiatalok foglalkoztatásának növelése érdekében.

Közfoglalkoztatás

A közfoglalkoztatás az idei évben is folyamatos annak érdekében, hogy lehetőleg minden arra rászoruló meg tudja szerezni a 30 napos munkavégzés után járó ellátási jogosultságot.

A közfoglalkoztatásba bevont személyek száma 2017. évi 205 főről 2018-ban 115 főre csökkent. Az idei évben két START mintaprogramban (belterületi vízrendezés, illegális hulladéklerakó helyek felszámolása) és a hosszútávú közfoglalkoztatási programban van lehetőség közfoglalkoztatottak alkalmazására. A korábbi belterületi utak karbantartása mintaprogram megszüntetésre került ugyanis folyamatos problémát okozott a programok létszámkeretének feltöltése.

2017. évről áthúzódó programok:
· Hosszú távú közfoglalkoztatás: 
2017.03.01 – 2018.02.28
15 fő

· START mintaprogramok

· Belterületi utak karban tartása: 
2017.03.01 – 2018.02.28
15 fő

· Illegális hulladéklerakó helyek felszámolása: 2017.03.01 – 2018.02.28
15 fő

· Belterületi vízrendezés:
2017.03.01 – 2018.02.28
15 fő

2018. évi közfoglalkoztatási programok:


Hosszú távú közfoglalkoztatás:
2018.03.01 – 2019.02.28
15fő

· Illegális hulladéklerakó helyek felszámolása: 2018.03.01 – 2019.02.28
15 fő

· Belterületi vízrendezés:
2018.03.01 – 2019.02.28
15 fő

A programok állandó állományi létszáma 45 fő, a programok során 115 fő foglalkoztatására került sor.

A közfoglalkoztatási programok egy éven belüli negyedéves időszakokra történő megbontása növeli az adminisztrációs feladatokat (közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése). 

A közfoglalkoztatottakat határozott időtartamra alkalmazzuk, a határozott idő lejártakor ki kell léptetni a foglalkoztatottakat. Azaz abban az esetben is, ha a további foglalkoztatásukra sor kerül, úgy kell eljárni, mint az új jogviszony létesítésekor.

9. Iratkezelési feladatok ellátása
Az összes iktatott ügyirat 2018. november 29-ig 23338 db volt, 7137 főszámon és 16251 alszámon, ami ügyintézőnként 339 iratot jelent, ami hasonló volumen, mint az elmúlt évben.
Az ASP-rendszer bevezetésével az iktatás sajnos bonyolultabb lett, több időt vesz igénybe, mint ezt megelőzően, az irattárazásnál is jelentősen több az időráfordítás. 

További többletfeladat, hogy immár a számlákat is érkeztetni kell, mivel az új pénzügyi rendszer az iratkezelő rendszerből veszi át ezeket. 2018. évben idáig 3667 db számla érkeztetése történt meg a rendszerben a fenti ügyiratszám felett.

Ebben a programban az ügyintézőknek sok feladatuk van, mivel az általuk írt leveleket, határozatokat, végzéseket stb. saját maguknak kell iktatniuk. Sajnos ehhez képest az új vagy visszatérő kollégák jogosultságának intézése elég nehézkes és hosszadalmas, több hónapot is igénybe vesz, ami mindenkinek nehézséget okoz, és aggályos felelősségi szempontból is. Átálltunk az ASP-rendszer e-személyi igazolvánnyal történő használatára, ami még kötöttebbé tette a működést.

III. HATÓSÁGI IRODA
1. Birtokvédelmi eljárások
2018. évben a beszámoló elkészítéséig 15 db birtokvédelmi kérelmet bíráltunk el, ami azt jelenti, hogy az ügyek száma majdnem duplájára nőtt a tavalyihoz képest (2017. évben 8 db kérelem volt). Alszámon idén 48 db irat (felek értesítése az eljárás megindításáról, az általuk csatolt iratok, bizonyítékok, és a felvett jegyzőkönyvek) került iktatásra. Egy esetben kizárásunkat, ezzel egyidejűleg az eljárás lefolytatására másik hatóság kijelölését kértük a Pest Megyei Kormányhivataltól.

A birtokvédelmi eljárás – egy 2015. évi jogszabályváltozás következtében - már nem hatósági eljárás, abban a jegyző a Polgári Törvénykönyv és a vonatkozó kormányrendelet szerint jár el. Az ügyek az új szabályozásnak köszönhetően gyorsabban lefolytathatóak, mert egyrészt 15 napra csökkent az ügyintézési határidő, másrészt a bizonyítás az eljárást kezdeményező ügyfelet terheli, a jegyző eljárása ezzel párhuzamosan egyszerűsödött.

Továbbra is jelentős azon ügyfelek száma, akik érdeklődés, tájékoztatás céljából keresik fel hatóságunkat, sokszor konkrét személyek megnevezése nélkül. Sok eset jellemzője, hogy a jogvita kialakulása mélyebb okokban gyökerezik, gyakran hosszú idő – akár több év – folyamán felgyülemlett sérelmek kerülnek bele egy-egy birtokvédelmi kérelembe. Ilyenkor kérdéses, hogy az adott vita eldöntése a konfliktushelyzeten javít-e, vagy inkább annak elmélyítéséhez vezet. Amennyiben az adott probléma egy éven túl fennáll, akkor a feleknek közvetlenül a bírósághoz kell fordulniuk.

A Pest Megyei Kormányhivatal a birtokvédelmi eljárások vonatkozásában - a 2016-os ügyek vizsgálata során – példaértékűnek minősítette a munkánkat, a továbbiakban is célunk a minősítésnek megfelelő színvonalú munkavégzés.
2. Társasházak törvényességi felügyelete

A jegyző 2015. évben feladatköréül kapta a társasházak működésének törvényességi felügyeletét. Sajnálatos módon a jogszabály kizárási okként jelöli meg a jegyzővel szemben, ha az önkormányzat tulajdonnal rendelkezik a társasházban. Így – bár Sülysápon csak elvétve akadnak társasházak – Hivatalunk rendszeres ügyintézője a nagykátai társasházi ügyeknek, melyek közül egy a bíróságon zárult le ebben az évben.
3. Talált tárgyakkal kapcsolatos eljárások
A talált tárgyakkal kapcsolatos ügyintézés szintén a jegyző feladata. Településünkön általában a közterületeken, a vasútállomáson vagy a Tesco áruházban találnak elhagyott személyes tárgyakat. 2018-ban 5 talált tárgy (pl. közterületen hagyott forgalmi rendszám nélküli személygépjármű, pénztárca, kézitáska iratokkal) ügyében intézkedtünk, ezek több hónapos eljárások. Amennyiben a megtalált tárgy tulajdonosának kiléte megállapítható, részére a talált tárgyat átadjuk. Amennyiben nem állapítható meg a tulajdonos kiléte, a talált tárgy további sorsáról a jogszabályok szerint intézkedünk.

Idén egy alkalommal intéződött el szinte azonnal az ügy, amikor a Hivatalunkhoz talált tárgyként érkezett lakcímkártya tulajdonosa aznap – más ügyből kifolyólag – személyesen megjelent, így az igazolvány részére átadásra került, melynek átvételét aláírásával igazolta. 

4. Anyakönyvi ügyek

2014. július 1-jétől megszűnt a papír alapú anyakönyvek vezetése, és bevezetésre került az elektronikus anyakönyvi nyilvántartási rendszer. Az anyakönyvvezetők az új anyakönyvi események adatait már csak az elektronikus rendszerben rögzítik. Ezzel párhuzamosan kell az elmúlt 120 év anyakönyvi eseményeivel feltölteni az elektronikus nyilvántartást, az ügyfelek és más helységek anyakönyvvezetői kéréseinek megfelelően. 

Születési esemény papír alapú anyakönyvből történő felvitele 2016-ban 86, 2017-ben 112, 2018-ban 88 esetben volt, ezt a számot növeli a telefonon történő anyakönyvvezetői megkeresés az azonnali rögzítéseket illetően, ezek nem kerülnek iktatásra. Utólagos bejegyzés az elektronikus anyakönyvbe születési eseményeknél 2018-ben 1 esetben történt. 

Helyben születés 2018-ban nem volt.

Házasságkötési esemény papír alapú anyakönyvből történő felvitele 2016-ban 65 volt, 2017-ben 61, 2018-ban pedig 51 esetben volt. Ezt a számot szintén növelik a telefonon érkezett rögzítési kérelmek. Utólagos bejegyzés 2018-ben 20 esetben történt (pl. házassági névváltozás).

A házasságkötések számát illetően a statisztika növekedést mutat, 2017-ben 29, míg 2018-ban 33 pár kötött házasságot városunkban. Egy esetben fordult elő, hogy a pár bejelentkezett a házasságkötésre, azonban a házasság később nem jött létre. 

A bíróságtól 2017-ben 6 házaspár válásáról érkezett értesítés, 2018-ban a válások száma 4 volt.

A helyben anyakönyvezett halálesetek száma 2017-ben 97 fő volt, 2018-ban eddig 111 haláleset anyakönyvezésére került sor. Az azonnali anyakönyvezést nehezíti, hogy a haláleset anyakönyvezése előtt a születés, illetve a házasságkötés helyével egyeztetni kell a rendszerbe bejegyzésre kerülő adatokat, mivel a hozzátartozók legtöbb esetben nem hozzák a szükséges iratokat. A halálesetek anyakönyvezése miatti adategyeztetés tapasztalata, hogy a központi személyi adat- és lakcímnyilvántartás adatai legtöbb esetben nem egyeznek meg az anyakönyvi adatokkal, így szükséges ezek javítása is, és csak ezt követheti a tényleges anyakönyvezés.

Házassági névviselési forma megváltoztatását 2017-ban 22 fő kérte, 2018-ban 28 volt ez a szám. A legtöbb kérelmező válás után vette vissza születési nevét. Születési családi vagy utónév változtatás: 2017-ben 1 fő kérte születési családi nevének módosítását, 2018-ban 3 fő (egy esetben a szülők kérték a gyermek második nevének elhagyását, a másik esetben a kérelmező hagyta el a második vezetéknevét, egy esetben pedig a kérelmező a vezetéknevét változtatta meg.). A névváltoztatások elbírálása a Budapest Főváros Kormányhivatala, Állampolgársági és Anyakönyvi Főosztályán történik, hivatalunk csak felterjeszti a kérelmeket.

Születési, házassági, halotti anyakönyvi kivonat kiállítását (családi állapot igazolásához, nyugdíj vagy árvajáradék ügyben, személyazonosító igazolvány kéréséhez, gondnokolt halála esetén, gyermek születésének anyakönyvezéséhez, ill. elvesztés miatti pótlásra) 2017-ben 135, 2018-ban 270 alkalommal kérték. Ezt a számot növeli a helyben anyakönyvezett (házasságkötés, haláleset) eseményekről készült kivonatok kiállítása. A kivonatokat 2014. július 1-jétől nem csak az esemény helye szerinti anyakönyvvezető tudja kiadni, hanem bármelyik anyakönyvvezető. Ha a kért anyakönyvi esemény még nem szerepel az elektronikus anyakönyvi rendszerben, az illetékes anyakönyvvezető megkeresése után, általában egy héten belül ki tudjuk adni az új kivonatot, így az ügyfélnek nem kell elutazni az esemény helye szerint illetékes hivatalba.

Hazai anyakönyvezést a külföldön történt anyakönyvi eseményéről (születés, házasságkötés, válás, haláleset) 2017-ben 3 fő, 2018-ban pedig 1 fő kért. 

Állampolgársági eskü 2018-ban nem volt. 

A házasságon kívül született gyermek családi jogállásának rendezése iránt 2018-ban 29 születendő gyermekre és 3 megszületett kiskorú gyermekre tett elismerő nyilatkozatot az apa.

5. Népesség-nyilvántartási ügyek

Népesség-nyilvántartási ügyekben a lakcímváltoztatások évenkénti száma viszonylag hektikusan alakul: 2015-ben 571, 2016-ban 650, 2017-ben 699, viszont 2018-ban eddig csak 485 személy kérte lakcímigazolvány kiállítását. A lakcímváltozások bejelentése kapcsán rendszeresen felmerülő problémánk, hogy időnként nem áll rendelkezésre megfelelő mennyiségű lakcímbejelentő formanyomtatvány. Ezt az okmányiroda biztosítja számunkra, de sajnálatos módon teljesen rendszertelenül, emiatt akadozik az ügyintézés.

A lakóhely érvénytelenítés lehetőségével (lakcím-fiktiválás) továbbra is sokan élnek, 2017-ben 26, 2018-ban eddig már 49 fő lakcímének rendezését kérték.

Folyamatos a megkeresés a polgárok személyi adat- és lakcímnyilvántartásban tárolt saját adatokról, lakásába bejelentett személyekről. 

Illetve adatszolgáltatási kérelem 2018-ban 86 alkalommal volt, elsősorban a helyi eljárások lefolytatásához kapcsolódott (adóhatóságnak, bíróságnak).  2014-től egyedi adatszolgáltatás a járási hivataloktól kérhető.

Központi Címregiszter létrehozása (KCR):

Az egységes címkezelés biztosítására központi címregisztert kell létrehozni.  Ennek keretében a jegyzőnek címellenőrzést kell elvégezni, melynek ki kell terjedni a címek teljes körűségének, pontosságának, valóságtartalmának az ellenőrzésére.  2015-ben ezen feladatok végrehajtása megkezdődött és 2018-ban folytatódott immár szervezett koordinált rendszerben. A felülvizsgálat településünk minden belterületi, illetve beépített ingatlanát kell, hogy érintse, melynek során a természetbeni állapot helyszíni szemlével történő vizsgálata után a lakcímek ingatlan-nyilvántartási adatok összehasonlításával megtörténik a helyesbített címek megállapítása szükség szerint határozati formában. Ezt követően a címek számos, korábban – jogszabályi kötelezettség hiányában - nem rögzített adat kíséretében rögzítésre kerülnek az elektronikus rendszerben. 

Sajnos erre sem anyagi, sem pedig humánerőforrással nem rendelkezünk továbbra sem, mindemellett most már a címrendezés kizárólag az anyakönyvi gépen végezhető, ami munkaidőben lehetetlenné teszi e feladatok ellátását, plusz gépet pedig nem bocsát rendelkezésre a Belügyminisztérium.
6. Hagyatéki ügyek

A hagyatéki eljárások száma 2017-ben 179 db volt, póthagyatéki ügy pedig 34 db. Alszámon 822 db irat került iktatásra, mely a különböző társhatóságoktól, pénzintézetektől érkezett megkereséseket is magában foglalja. 2018-ban 132 hagyatéki eljárás lefolytatására került sor, póthagyatéki eljárás 27 db volt. Alszámon 697 db irat került iktatásra. 
A hagyatéki eljárás folyamata nagyon összetett, illetve időigényes, mivel egy-egy ügy kapcsán több megkeresés is érkezik (különböző bankoktól, követeléskezelő részvénytársaságoktól, bírósági végrehajtóktól, biztosítóktól, önkéntes nyugdíjpénztáraktól, jelzálogjog, gyámhivatali vagyoni ügyek, állami tulajdon és állampapírok stb.). A hagyatéki leltár felvételekor e szervek, szervezetek igényét is fel kell tüntetni, és tájékoztatni kell ezeket a hagyatéki eljárás állásáról. 

Társhatóságoktól az elhunyt tulajdonában lévő ingatlanokról adó- és értékbizonyítványt meg kell kérni. Van olyan eset, amelyben több hatóság megkeresése is szükséges, mivel több településen van ingatlana, földterülete az elhunytnak.

A póthagyatéki ügyintézésnél nehézséget jelent az örökösök felkutatása, azonosítása. Van olyan eset, hogy egy-egy póthagyatéknál 18 örökös adatait kell felvenni a hagyatéki leltárban.

Az elhunyt hozzátartozójának meghallgatása végett is számos megkeresés is érkezik hozzánk társhatóságoktól, hiszen amennyiben sülysápi lakos a hozzátartozó, helyben kell meghallgatni. 
Ebben az évben 2 vagyonleltár készült, amit gondnokság alá helyezési ügyben kértek tőlünk a társhatóságok.

7. Kereskedelmi tevékenységgel kapcsolatos eljárások
A kereskedelmi bejelentési, engedélyezési ügyek száma a múlt évhez képest csökkent: míg 2017-ben még 51 ügy volt, 2018-ban eddig 35 ügy keletkezett főszámon, illetve 53 alszámon. Ez a tendencia megmutatkozik az új üzletnyitások számában is: 2017-ben 27 új üzletre kértek működési engedélyt, 2018-ban csak 11 ilyen ügy volt. 
Üzlet megszűnés 2017-ben és 2018-ban is 14 volt. Szálláshely megszüntetése 1 db volt.

Mozgóboltról, illetve üzleten kívül folytatott kereskedelmi tevékenységről 2018-ban 4 db engedély érkezett az ország különböző pontjairól, amit nyilvántartásba vettünk. 

A Központi Statisztika Hivatal felé a működési engedélyekről, illetve a szálláshelyekről évente 6 alkalommal adunk jelentést.

A tapasztaltak alapján a kereskedők a kereskedelmi tevékenységek végzésének jogszabályi feltételeit betartva működnek, az adataikban bekövetkezett változásokat (nyitvatartási idő, termékkör bővítése stb.) folyamatosan bejelentik. Idén a NAV-tól adatszolgáltatás iránti megkeresés nem érkezett. 

Hatósági ellenőrzést az éves ütemterv alapján a nyilvántartásban szereplő üzleteknél és vendéglátóegységeknél folyamatosan tartunk.

Az üzletek ellenőrzése során összességében elmondható, hogy a kereskedelmi tevékenységet folytató üzletek működtetői együttműködést tanúsítottak az ellenőrzés folyamán a kereskedelmi hatósággal. A kereskedők bejelentési kötelezettségeiket betartják a működő üzleteknél. Az ellenőrzés során tapasztalt hiányosságokat pótolták, súlyos jogsértő magatartás nem volt tapasztalható.

2015-ben került bevezetésre az ASP nyilvántartási program a működési engedély nyilvántartásánál is, amit folyamatosan naprakészen vezetni kell a kiadott működési engedélyről, megszűnt üzletekről, adatmódosításokról.

A bejelentéshez kötött kereskedelmi tevékenységekről, valamint a működési engedéllyel rendelkező üzletekről vezetett nyilvántartásba történő bejegyzéssel egyidejűleg a bejegyzett adatokat elektronikus úton meg kell küldeni a Zala Megyei Kormányhivatal részére. A kiadott engedélyekről a nyilvántartást naprakészen vezetjük. 

8. Telepengedélyezési eljárások
Telepengedélyezési eljárás idén nem volt. 1 esetben érkezett bejelentés illegális telephelyről, melyek kivizsgálásra során a megfelelő intézkedések megtörténtek, a helyszíni szemle alkalmával nem tapasztaltunk ipari tevékenység végzését az ingatlanon, így az eljárást megszüntettük.

9. Állattartással kapcsolatos eljárások
Állattartási ügyben 2017-ben 7 esetben kezdeményezték eljárás megindítását hatóságunknál, ez a szám 2018-ben már csak 5 volt, ami örvendetesnek mondható.

Méhtartást 22 alkalommal jelentettek be településünkön, és 3 kijelentkezés történt. Sajnos az idei évben egy alkalommal előfordult méhbetegség, amely miatt méhegészségügyi zárlat volt elrendelve Sülysápon és a környező településeken.

Továbbá idén 2 alkalommal jelezte a PMKH Monori Járási Hivatal Élelmiszerlánc-biztonsági és Állategészségügyi Osztálya, hogy az afrikai sertéspestis jelen van a régióban.

Ezeken túlmenően elmondható, hogy örvendetes módon egyre kevesebb esetben történik bejelentés kóbor ebekkel kapcsolatosan. A jelenlegi gyepmester megbízása óta sokkal kevesebb panasz érkezik ilyen ügyekben, a lakosság elégedettnek mondható.

10. Növényvédelemmel kapcsolatos ügyek
A köztisztaság fenntartásáról, valamint a zöldterület és parkfenntartásról szóló rendeletünk értelmében az ingatlantulajdonos kötelezettsége az ingatlan tisztán tartása és gyommentesítése, kaszálása, ingatlana előtti, melletti járdaszakasz tisztán tartása. A 2018-as évben 47 db felhívást küldtünk ki az ingatlanok karbantartására.

Több esetben végigjártunk egyes településrészeket utcánként, és személyesen adtuk át a felhívást, melynek során megbeszéltük az ingatlantulajdonosokkal az elvégzendő feladatokat. 

Parlagfűvel kapcsolatos bejelentés idén 2 db érkezett, ezek közül 1 volt belterületen, amellyel kapcsolatosan felszólítottuk a tulajdonost ingatlana rendbetételére, 1 pedig külterületen volt, amit a Parlagfű-bejelentő rendszeren keresztül jelentettünk az illetékes szervnek.  

Fakivágással és karbantartási munkálatokkal kapcsolatos kérelem 3 db kérelem érkezett idén. 
11. Termőföldek adásvételével, haszonbérletével kapcsolatos ügyvitel
2016-ban 65 db mezőgazdasági földterület adásvételével vagy haszonbérletével kapcsolatos szerződés kifüggesztését végeztük el, 2017-ben 85 ilyen kérelem érkezett, viszont idén még csak 49 db-nál tartunk, és várhatóan erre a nagyságrendre állunk be a továbbiakban. 
Az eljárás egyszerűnek tűnik, de összességében akár fél évig is eltarthat, ami alatt egy szerződés ügyében négy intézkedési lépés van. A feladatkör nagy figyelmet igényel, mivel nagyon szigorú a határidők számítása, tévedés esetén jelentős időkiesést okozhatunk az ügyfeleknek. Emellett – az elővásárlási jog gyakorlásához fűződően – nagyon pontos jogszabályismeret is szükséges az eljáráshoz.

12. Környezetvédelmi ügyek

A környezetvédelmi ügyek száma az idei évben jelentősen nőtt a korábbi évekhez képest. Vízjogi engedélyezési eljárás tavaly 11 db volt, addig idén csak a locsolási célú ásott/fúrt kutak fennmaradásával kapcsolatos ügyek száma 32 db érkezett a beszámoló elkészítéséig, továbbá 1 db egyedi szennyvíztisztító berendezés telepítésének engedélyezése történt. Mivel a jelenlegi jogi szabályozás a kutakkal kapcsolatos bejelentésre 2018. december 31-i határidőt ír elő (ezt követően bírság kiszabására kerül sor), december hónapban még várható – a telefonon és személyesen érdeklődők nagy számára tekintettel – kérelmek beadása az ügyben.

Szabálytalan hulladék elhelyezési és zajkibocsátási határérték megállapítása tárgyában nem volt indított ügy. Az idei évben nem történt bejelentés a magánterületeken szabálytalanul lerakott-elhagyott hulladékokkal kapcsolatban. A közterületeken elhagyott hulladék vonatkozásában tett bejelentéseket a TÁVÜSZ Kft.-vel együttműködve hatékonyan kezeljük.

13. Közterület-használat

Közterület használati engedéllyel kapcsolatban a 2017. évben 9 esetben keresték meg hatóságunkat, 2018. évben idáig 7 ilyen kérelem érkezett be. Ezek alkalmi árusítás, mozgó árusítás, fenyőfa-árusítás, mutatványos és vidámparki szolgáltatásra vonatkozóan kiadott engedélyek voltak. 

14. Tárolási engedélyezési ügyek
Hatósági bizonyítványt állítunk ki a 3,5 tonnát meghaladó össztömegű járművek tárolásáról, ami az okmányirodai ügyintézéshez használnak fel. 2017-ben 49 db, ehhez képest 2018-ban 20 db kérelem volt idáig.
15. Szociális és gyámügyi igazgatás

2018. évben a szociális és gyámügyi területen főszámmal 690 ügy került iktatásra, ami kb. ugyanennyi kérelmet jelent (ehhez további 1396 darab alszám kapcsolódott). Ezt az iratmennyiséget 2 státusz dolgozza fel, ami nem csak a döntések előkészítését, hanem azoknak az országos nyilvántartási rendszerekben való átvezetését, illetőleg a kifizetések megszervezését is magába foglalja több más feladat mellett. 

Rendszeres támogatási formák: települési lakásfenntartási támogatás, települési létfenntartási támogatás; települési utazási támogatás

Eseti támogatási formák: települési krízistámogatás, települési temetési kölcsön. 

2018. évben a szociális ellátások megállapításánál napi szinten találkozunk olyan problémákkal, amelyek nehezítik a döntéshozatalt. Sok ügyfél „mestere” a jogosultságok megszerzéséhez szükséges praktikáknak.

Ilyen például:

· az ügyfelek többsége nem rendelkezik bejelentett, ellenőrizhető jogviszonnyal. A kérelmeknél nem valós összegekről nyilatkoznak, amellyel jogosulttá válnak az ellátásra.

·  a vagyoni helyzet vizsgálata
Több esetben találkozunk olyan ügyfelekkel, akik nem rendelkeznek személygépkocsival, de üzembentartó engedéllyel igen.

· egyedülállóság kérdése: sokan egyedülállónak vallják magukat (lakcímnyilvántartó rendszerben tárol adatok szerint nem laknak közös háztartásban), mégis élettársi/ házastársi kapcsolatban élnek, országos rendszerekben családosként kapják a gyerekek után járó ellátásokat,

·  más európai uniós országból kap gyermeknevelési ellátást, nincs olyan országos rendszer, ahol ez ellenőrizhető lenne.

· Települési létfenntartási támogatás

34 család, illetve egyedülálló személy részesül 12 hónapon keresztül ebben a támogatási formában, akiknek olyan alacsony az állandó jövedelme, hogy folyamatos segítségre szorulnak. Közülük 7-nek megszűnt a jogosultsága (más ellátásra jogosultság miatt) kérelmező újraigénylő. Erre a célra 2018. évben összesen 1.049.000,-Ft került kifizetésre.

· Települési lakásfenntartási támogatás

Ez évben, tizenegy hónap alatt 7.576.000,-Ft átutalása történt meg a közüzemi szolgáltatók felé, ami december elejéig 146 fő támogatását jelentette. 

A közüzemi szolgáltatók felé védendő fogyasztói státuszt - a különféle szociális ellátásokban részesülő fogyasztók kb. 20-25%-ának igazoltunk. Az előző évekhez képest folyamatosan nő a kiadott igazolások száma. Ennek oka, hogy több más előny között csak a védendő fogyasztók tudják igénybe venni a részletfizetést, vagy az előrefizető mérőórák felszerelését, ami kevésbé kényelmes, de elejét veszi az eladósodásnak. 

· Települési utazási támogatás

2017 őszétől újra lehetővé vált a helyi tömegközlekedést bérletjeggyel igénybevevők támogatása. A tartósan beteg, a 18 éven aluli, a 25 éven aluli és közoktatásban nappali rendszerű oktatásban vesz részt, vagy felsőoktatásban nappali tagozaton tanul, valamint valamilyen települési támogatásban részesülő, jogosult havi 500,- Ft összegű támogatásra.

Ebben az évben 702 fő igényelte ezt a támogatást.

· Települési krízistámogatás

Krízishelyzet miatt (betegség, haláleset, elemi kár, válsághelyzet, iskoláztatás, gyógyszerszükséglet, nevelésbe vett gyermek családjával való kapcsolattartáshoz, stb.) 143 család részesült egyszeri pénzbeli ellátásban összesen 1.297.600,-Ft értékben. 

A krízistámogatás egyik formája a természetben nyújtott tűzifa-támogatás. Ebben az évben 77 család kapott 5-5 q tűzifát háztartásonként 17.500,-18.000,-Ft összegben, összesen 1.632.003,-Ft értékben. 1 millió forintértékben karácsonyi csomag kerül kiosztásra a rászorulóknak, a tavalyi évben erre a célra ugyanekkora összeg került felhasználásra. 

· Települési temetési kölcsön

Az a közeli hozzátartozó halála miatt nehéz élethelyzetbe került személy kérelmezheti, aki időszakosan létfenntartási gonddal küzd. A temetési költségek rendezésére az önkormányzat visszatérítendő kamatmentes kölcsönt biztosít. A kölcsön összege a legolcsóbb temetés költségét fedezi, melyet az önkormányzat közvetlenül a temetkezési szolgáltatónak fizet ki.

2018. évben 2 fő részére állapítottunk meg temetési kölcsönt (esetben házastárs, 1 esetben testvér eltemettetéséhez) összesen 200 ezer forint összegben, melynek kifizetése megtörtént.  A tavalyi évhez képest eggyel kevesebben igényelték idén ezt a támogatási elemet. 

Köztemetésre 2018-ban nem került sor, 2 esetben történt a haláleset helye szerint illetékes települési önkormányzat részére köztemetés költségének megtérítése, melyre a hagyatéki igényünk bejelentése megtörtént a közjegyzőnél.
A rendszeres gyermekvédelmi támogatást igénylők száma az előző évekhez képest csökkenést mutat; 2018 évben 88 kérelem (211 gyerek) érkezett a 2017. évi 112-hez képest.  Egy esetben  megállapítottuk a rendszeres gyermekvédelmi kedvezményen felül a pénzbeli ellátást is. Ebben az évben 5 esetben felülvizsgálatot indítottunk (nagykorúvá válás miatt), 4 esetben az ellátást elutasítottuk és 4 esetben az eljárást megszüntettük (a hiánypótlásnak nem tettek eleget, illetve egy esetben az ügyfél visszavonta kérelmét). A Jogosultak 2018. évben is két alkalommal részesültek Erzsébet-utalványban augusztus és november hónapban.

Hátrányos vagy halmozottan hátrányos helyzet megállapítására 2018. évben 89 fő gyerek esetében állapítottunk meg hátrányos, illetve halmozottan hátrányos helyzetet. Az elmúlt évhez képest minimális csökkenést mutat, 4 gyerekkel kevesebb. 

A hátrányos, illetve a halmozottan hátrányos helyzet megállapítása iránti eljárást a szülő / képviselő kérelmezi, az ügyben környezettanulmányt kell készíteni, és határozatban dönteni a gyermekek hátrányos helyzetéről. Az ún. KIR-rendszerbe és a Kormányhivatal felé évente két alkalommal rögzíteni kell a létszámot. 

A hátrányos és halmozottan hátrányos helyzethez szorosan kapcsolódik a gyermekek védelméről és a gyámügyi igazgatásról szóló 1997. évi XXXI. törvényben foglalt szünidei gyermekétkeztetés.

2016. évtől az önkormányzat, a szünidei gyermekétkeztetés keretében a szülő, törvényes képviselő kérelmére a déli meleg főétkezést a hátrányos helyzetű gyermek és a rendszeres gyermekvédelmi kedvezményben részesülő, halmozottan hátrányos helyzetű gyermek (továbbiakban együtt: rászoruló gyermekek) részére ingyenesen biztosítja a Sülysápi Központi Konyha közreműködésével. 

A gyermekek védelméről és a gyámügyi igazgatásról szóló 1997. évi XXXI. törvényben biztosított normatív étkezési kedvezményen túl, vagy attól függetlenül a mindenkori szociális ügyekkel foglalkozó bizottság kérelemre étkezési térítési díjkedvezményt állapít meg, azok részére, akik családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 160%-át (45.600,- Ft) és a térítési díj megfizetése a család létfenntartását veszélyeztetné. 2018. évben 4 db kérelem érkezett a bizottsághoz. Összesen 5 gyermek részére 100%-os térítési díjkedvezményt hagyott jóvá bizottság (238.000,-Ft értékben). 2018. évben a tavaszi szünetben 34 főt étkeztettünk, a nyári szünetben 44. főt, őszi és téli szünetben 31 főt.

Szociális igazgatási és gyámhatósági ügyben a társhatóságok megkeresésére 14 db környezettanulmány, 2 db ingó és ingatlan vagyonleltár, 10 db adatszolgáltatási ügyirat készült, 6 db hatósági bizonyítvány kiállítására került sor.

Gyámhatósági ügyben 2018-ban nem, szociális igazgatási ügyben 1 db fellebbezést nyújtottak be.  

16. Közérdekű munka, közfoglalkoztatás, egyéb speciális foglalkoztatási formák
· Közérdekű munka

A közérdekű munkára kötelezettek száma a 2017. évi 38 főről az idei évre 26 főre csökkent, ami összességében 32%-os csökkenést mutat az előző évhez képest. Ezzel együtt nagymértékben megnőtt a büntetéséként előírt ledolgozandó órák száma (2-300 órát is elérheti), valamint megjelentek a visszatérő közérdekű munkára kötelezettek is (nem ritka, hogy egy személynek 2-3-4 büntetése is ledolgozásra vár) ezek intézése a mindennapi munka mellett jelentős adminisztrációs terhet jelent.

· Közfoglalkoztatás

A közfoglalkoztatás nem csak a munkaügyi, hanem a szociális feladatok között is megjelenik. A közfoglalkoztatás az idei évben is folyamatos annak érdekében, hogy lehetőleg minden arra rászoruló meg tudja szerezni a 30 napos munkavégzés után járó ellátási jogosultságot.

A közfoglalkoztatásba bevont személyek száma 2017. évi 205 főről 2018-ban 115 főre csökkent. Az idei évben két START mintaprogramban (belterületi vízrendezés, illegális hulladéklerakó helyek felszámolása) és a hosszútávú közfoglalkoztatási programban van lehetőség közfoglalkoztatottak alkalmazására. A korábbi belterületi utak karbantartása mintaprogram megszüntetésre került ugyanis folyamatos problémát okozott a programok létszámkeretének feltöltése.

2017. évről áthúzódó programok:
	- Hosszú távú közfoglalkoztatás:

- START mintaprogramok

- Belterületi utak karban tartása:

- Illegális hulladéklerakó helyek felszámolása:

- Belterületi vízrendezés:
	2017.03.01 – 2018.02.28

2017.03.01 – 2018.02.28

2017.03.01 – 2018.02.28

2017.03.01 – 2018.02.28

2017.03.01 – 2018.02.28
	15 fő

15 fő

15 fő

15 fő

15 fő


2018. évi közfoglalkoztatási programok:

	- Hosszú távú közfoglalkoztatás:

- Illegális hulladéklerakó helyek felszámolása:

- Belterületi vízrendezés:
	2018.03.01 – 2019.02.28

2018.03.01 – 2019.02.28

2018.03.01 – 2019.02.28


	15 fő

15 fő

15 fő




A programok állandó állományi létszáma 45 fő, a programok során 115 fő foglalkoztatására került sor.

A közfoglalkoztatási programok egy éven belüli negyedéves időszakokra történő megbontása növeli az adminisztrációs feladatokat (közfoglalkoztatási kérelmek, közvetítő lapok kitöltése, orvosi beutalók megírása, elszámolások, utazási igazolványok érvényességének hosszabbítása, napi létszámjelentés, ellenőrzések, munkavédelmi oktatáson résztvevők és orvosi alkalmassági vizsgálatok időpontjának nyomon követése). 

A közfoglalkoztatottakat határozott időtartamra alkalmazzuk és a határozott idő lejártakor ki kell léptetni őket. Abban az esetben, ha további foglalkoztatásukra sor kerül, úgy kell eljárni, mint az új jogviszony létesítésekor.

Nyári diákmunka

Az előző évekhez hasonlóan az idén is foglalkoztattunk nyári diákmunkásokat július és augusztus hónapban, összesen: 40 főt elsősorban a Polgármesteri Hivatalban valamint az önkormányzat intézményeiben (óvodák, bölcsőde, konyha, dr. Gáspár István HSZK, TÁVÜSZ Kft.).

A diákmunkához nagyon sok adminisztratív teendő tartozott (kérelem, munkaerőigény bejelentés, orvosi vizsgálat megszervezése, munka- és tűzvédelmi oktatás megszervezése, elszámolás stb.). A fiatalok jelentős segítségére voltak az intézményeinknek. 

Szakmai gyakorlat, közösségi munkavégzés

A kötelező nyári szakmai gyakorlatot 2 fő, iskolai közösségi szolgálatot 4 fő teljesített a Polgármesteri Hivatalnál.

VEKOP Ifjúsági garancia program 

A Program keretében a Polgármesteri Hivatalban 1 fő foglalkoztatására került sor a fiatalok foglalkoztatásának növelése érdekében.
2018. év tapasztalatai, nehézségei:
Állandónak mondható a létfenntartási és megélhetési gondokkal naponta, hetente jelentkező, valamilyen ellátást igénylő ügyfelek számának növekedése. Jelentős részük kvázi folyamatos krízishelyzetben van, alapszükségleteik sincsenek kielégítve (élelem, lakhatás, biztonság).
Egyrészről örvendetes, hogy a futó közfoglalkozatási programjainkat azért nem tudjuk feltölteni, mivel sokan el tudtak helyezkedni a normál munkaerőpiacon, másrészről azonban ebből eredő tény, hogy azoknak a nagy része, akik még mindig a rendszerben vannak, olyan mentális és/vagy fizikai problémával küzd, amely miatt feltehetően soha nem lesz képes munkát vállalni. Ezek az emberek általában a mindennapi teendőiket sem tudják ellátni, nemhogy munkát vállaljanak. Egy kisebb része ügyfeleinknek – és sajnos ők az agresszívabbak – nem is hajlandó dolgozni, abban nőttek fel, hogy szüleik, nagyszüleik is megéltek munka nélkül, különböző segélyekből, ellátásokból (szülői minta hiánya). 
Az ügyfélkör miatt a kollégák sajnos napi szinten ki vannak téve a verbális agressziónak, fenyegetőzésnek. Emellett az ügyfelek sokszor ápolatlanul, koszosan, különböző betegségekkel (pl. rüh, TBC) megfertőzve keresik fel Hivatalunkat.
A 2017 szeptemberétől létező települési utazási támogatás adminisztratív és háttérmunka mennyisége, naprakészsége nem teljesíthető a meglévő szociális és gyámügyi feladatok mellett.
A szociális iroda munkaterheit jelentősen csökkentené az ügyfélszolgálat visszaállítása.
IV. ADÓ- ÉS PÉNZÜGYI IRODA
Az Adó- és Pénzügyi Iroda által ellátandó feladatokat a Polgármesteri Hivatal Szervezeti és Működési Szabályzata határozza meg. Főbb területek a számviteli, a pénzügyi, az adóügyi és a pályázatokkal kapcsolatos feladatok, az évközi költségvetési igénylések benyújtása, elszámolása, valamint az önállóan működő intézmények gazdálkodási feladatinak ellátása.

Az iroda feladatait 9 fővel látja el. Ebből 3 fő könyvelő, 3 fő adóügyi ügyintéző, 1 fő pénzügyi ügyintéző, 1 fő pénztáros, 1 fő irodavezető.

Az adóügyi iroda létszáma 2018-ban nem emelkedett.

A kollégák feladataikat magas színvonalon, az ügyfelek és a felügyeleti szervek megelégedésével végzik, amelyért köszönetet érdemelnek.

1. Számviteli, pénzügyi és gazdálkodási feladatok

2018-ben 8 önálló intézmény (Sülysáp Város Önkormányzata, Sülysápi Polgármesteri Hivatal, Gólyahír Bölcsőde, Sülysápi Csicsergő Óvoda, Wass Albert Művelődési Központ és Könyvtár, Dr Gáspár István Humánszolgáltató Központ, Központi Konyha és Sülysápi Roma Nemzetiségi Önkormányzat) vonatkozásában biztosította a jogszabályban előírt gazdálkodási feladatokat.

Valamennyi szervezet nevében határidőben benyújtásra került a Magyar Államkincstár felé a naprakész pénzforgalmi jelentés havonta és a negyedéves mérlegjelentés.

Az Adó-és Pénzügyi Iroda 2018. évben is a Magyar Államkincstár által megkövetelt ASP rendszer alkalmazásával teljesítette feladatait. ASP program használata a korábbi programokhoz képest többletmunkával jár és az ASP program folyamatos frissítése 2018. évben is fennakadásokat okozott.
2018-ban a napi munkafolyamatokat, pénztár, banki utalások, könyvelés zökkenőmentesen bonyolította az iroda. A Magyar Államkincstárnak teljesítendő normatíva igénylések és elszámolások megfelelően és határidőben beadásra kerültek. NAV felé a bevallások határidőre elkészültek.

A különböző jogszabályok mind a beszámoló készítése, mind a könyvvezetési kötelezettség és analitikus nyilvántartások tekintetében egyre részletesebb adattartalmat és szigorúbb határidőket írnak elő. A Magyar Államkincstár megköveteli a havi naprakész adatfeldolgozást mindenben igazoló főkönyvi kivonat csatolását a havi jelentés részeként, attól semmilyen technikai eltérést sem enged meg.

Az önkormányzati gazdálkodási feladatokra a 2018. évben is a megnövekedett adminisztrációs kötelezettség és a sokszor nehezen átlátható és szerteágazó jogi szabályozás jellemző (adójog, számviteli szabályozás, munkajogi előírások).

Számviteli területen ellátott főbb feladatok:

· havi PM INFO jelentés elkészítése,

· negyedéves mérlegek elkészítése,

· éves beszámoló elkészítése,

· kimenő számlák kibocsátása, kontírozása, könyvelése,

· kintlévőségek figyelemmel kísérése,

· bérkönyvelés, egyezőségek vizsgálata,

· bank és pénztár kontírozása, könyvelése,

· kötelezettségvállalások, követelések nyilvántartása, könyvelése,

· banki teljesítések rögzítése, könyvelése.

Pénzügyi területen ellátott feladatok:

· A pénzügyi terület fő feladata az Önkormányzat számláinak kezelése, számlavezető bankjával történő kapcsolattartás, illetve mindennemű ügyintézés a K&H Bankkal.

· A pénzügy feladati közé tartozik, az önkormányzati kölcsönök, krízistámogatások, temetési kölcsönök analitikus nyilvántartása, illetve a fizetési felszólítások kiküldése.

· A lakbérekről havonta számla készül, a befizetések szinte minden bérlőnél határidőre megtörténnek egy-két kivétellel. A nem határidőre fizetők közül kettő már végrehajtás alatt van, havonta érkezik a letiltott összeg.

· A szállítói számlák nyilvántartása során figyelemmel kísérjük minden intézményben a túlfizetéseket, amennyiben nagyobb nagyságrendű, úgy a szolgáltatóval egyeztetve kérjük a túlfizetés visszafizetését.

· A közüzemi díjak továbbszámlázása negyedéves ciklusban történik. 

· A közterület használati díjak, haszonbérleti díjak, bérleti díjak számlázása folyamatos.

· Az ingatlan adás-vételi szerződések kapcsán érkező befizetések nyilvántartása naprakész.

· A bankszámlakivonatok felszerelése, rendezése és főkönyv felé előkészítése minden intézménynél naprakész.

· A pénzügyi részlegen történik az önkormányzati mobilflottával kapcsolatos teendők intézése (SIM kártyák pótlása, készülékek rendelése, számlareklamációk).

· A Magyar Államkincstártól minden hónap 10-ig az ÖNEGM rendszerben történik a támogatások igénylése. Ebben az évben a kiegészítő gyermekvédelmi támogatás és az Erzsébet utalványok igénylése és az ezzel kapcsolatos elszámolások kerültek igénylésre a határidők pontos betartásával.

· A megnövekedett adó kintlévőségek következtében rendszeresen küldünk beszedési megbízásokat az adótartozók felé. Ennek nyilvántartása az adócsoportban történik, de a beszedési megbízás teljesülése esetén a pénzügy értesíti az adócsoportot, a beszedések adószámlára történő átvezetése szintén a pénzügyön történik.

· 2017. január 1-től az iskolák fenntartása átkerült a Klebersberg Intézményfenntartó Központhoz (KLIK). Az átadás nem ment zökkenőmentesen, többször kértek adatokat az iskolák energiafelhasználásával kapcsolatban. Hol összegszerűen, hol a fogyasztás mértéke szerint. A közüzemek átírása nem történt meg teljes körűen ezért Önkormányzatunk megállapodást kötött a nálunk maradt közüzemek továbbszámlázása tekintetében. Ez negyedévente jelent plusz munka, hiszen a két iskola három telephelyén lévő közüzemek számláit kell kigyűjteni és továbbszámlázni a KLIK felé.
· Az egyik intézményünk (Sülysápi Csicsergő Óvoda), élén történő vezető váltás banknál történő átvezetése történt 2018-ban.
· 2018-ban Önkormányzatunk Magyar Államkincstárnál nyitott számlát egyik pályázathoz kapcsolódóan.
Pénztári munkafolyamatok:

· havi segélyek és közfoglalkoztatottak munkabérének kifizetése;

· iskolai és óvodai étkezési nyilvántartások vezetése, valamint számlakészítés;

· gyermekétkeztetéshez kapcsolódó kintlévőségek kezelése, fizetési felszólítások kiküldése;

· fizetési előlegek és a munkába járás költségtérítésének nyilvántartása;

· földterület használat (piaci helypénz) számlázása és pénzügyi nyilvántartása;

· intézményekkel való kapcsolattartás;

· intézmények havi elszámolásának kezelése;

· évi két alkalommal a rendszeres gyermekvédelmi kedvezményre jogosultaknak Erzsébet-utalvány kiosztása;

· egyéb kifizetések;

· pénztár kezelése.

2017 októberétől a Magyar Államkincstár az Államháztartásról szóló 2011. évi CXCV. törvény 68/B. §-a alapján szabályszerűségi pénzügyi ellenőrzést kezdett Sülysáp Város Önkormányzatánál és annak valamennyi intézményénél.

Az ellenőrzés tárgya:

· számviteli szabályok szerinti könyvvezetési kötelezettségének, 

· az Áht 107-108. § alapján teljesítendő adatszolgáltatási kötelezettségek szabályszerű teljesítésének,

· az éves költségvetési beszámoló megbízható, valós összképének vizsgálata.

Ellenőrzött időszak: 2017. év.

Az Önkormányzat költségvetési beszámolójával kapcsolatos jelentés az Áht. 91. § (1) bekezdése alapján a zárszámadási rendelet tervezetével együtt a Képviselő-testület részére benyújtásra került.

A jelentés kiemelt megállapítása az Önkormányzat és minden intézmények jelentésében:

„A könyvvezetés és a mérleg ellenőrzése alapján az elszámolási gyakorlat változatlansága mellett alacsony a kockázata annak, hogy az éves költségvetési beszámoló, valamint az az alapján történő adatszolgáltatás megbízható és valós összképet befolyásoló hibát tartalmazzon.”

Közel fél évig tartott a kincstári ellenőrzés, mely folyamatos plusz munkát jelentett, amit a naprakész könyvelés és a folyamatos adatszolgáltatási kötelezettség mellett kellett teljesíteni. 

A listákban megadott bekért dokumentumok elektronikus feltöltése jelentős időt vett el a napi munkától, ami ismét csak túlórával volt megoldható. 
Az ellenőrzésben résztvevő kollégák feladataikat az ellenőrök megelégedésével végezték, amelyért köszönetet érdemelnek.

Magyar Államkincstár Budapesti és Pest Megyei Igazgatóságának vizsgálata 

A Magyar Államkincstár Budapesti és Pest Megyei Igazgatósága az államháztartásról szóló 2011. évi CXCV. törvény 59. §-a alapján hatósági ellenőrzést folytatott le az önkormányzat által 2017. évben igénybe vett, a központi költségvetésből származó támogatások elszámolása megalapozottságának, felhasználása jogszerűségének felülvizsgálatával kapcsolatban. 2018. évben megkezdett igénybe vett támogatások dokumentum alapú felülvizsgálata lezárult. 
A 2017. évben igénybe vett támogatások felülvizsgálata alapján 1.265 E Ft visszafizetési kötelezettsége keletkezett az önkormányzatnak, az óvodai gyermeklétszám változása miatt.

Belső ellenőrzés 
2018. november 5-én belső ellenőrzés kezdődött, melynek célja annak megállapítása, hogy Sülysáp Város Önkormányzata és annak intézményei tekintetében az operatív gazdálkodás részfolyamatai és rendszere a jogszabályi előírásoknak megfelelően működik-e, valamint közbeszerzési értékhatár alatti beszerzései szabályozottak-e, az előírások betartásra kerülnek-e, a kapcsolódó nyilvántartások vezetése megfelelő-e, a beszerzések megfelelnek-e a gazdaságossági szempontoknak. 

Az ellenőrzés cél jellegű és a 2017. évet érinti.
A belső ellenőrzés jelenleg is tart.
2. Adózás területén ellátott feladatok

Az adózás területén ellátott feladatokat alapvetően az adózás rendjéről szóló törvény, a helyi adókról szóló törvény és a helyi adókról szóló rendelet határozza meg.

A feladatellátás folyamatos megfeszített munkát igényel, melyet 2017. június óta 3 fő lát el, közel 6300 adózó tekintetében. 

A napi munka túlnyomó részét a következő feladatok teszik ki:

· adószámlákkal kapcsolatos befizetésekről a banki kivonatok felszerelése, könyvelése az ASP rendszerben;

· gépjárműadó megosztással kapcsolatos havi jelentések készítése a MÁK felé, és a 60 % beutalása minden hó 10-ig;

· a havi gépjármű változások feldolgozása, a Belügyminisztériumtól átvett adatok alapján, ez Sülysáp tekintetében az idei évben közel 900 db változás feldolgozást jelent (havi szinten közel 90 db gépjármű forgalomba helyezése, illetve forgalomból kivonása) 
· az év elején számos adatszolgáltatás összeállítása a MÁK felé, negyedéves, féléves zárási összesítők készítése;
· az iparűzési adóval kapcsolatban a minden év május 31-ig beadandó iparűzési adóbevallások feldolgozása, könyvelése, a befizetések illetve a túlfizetések rendezése igen nagy feladat;
· az egyéni vállalkozók és a vállalkozások tájékoztatása, könyvelők munkájának segítése;

· március és szeptember hónapban egyenlegközlők kiküldése;

· ingatlan adás-vétel, öröklés kapcsán felmerülő változások feldolgozása;

· a változásokról az adózók értesítése, fizetési felszólítások kiküldése, hiánypótlásra és a hátralék megfizetésére felszólítás, gépjárműkitiltásokkal kapcsolatos ügyintézés, munkabérletiltások intézése, inkasszók benyújtásának előkészítése;
· a könyvelés részére a feladás elkészítése és egyeztetése;

· adóigazolás kiadása a vagyoni helyzetről; 

· tévesen befizetett adók átvezetése egyik adónemről a másik adónemre, illetve a többlet befizetések visszautalása;

· az ebrendészeti hozzájárulás befizetéseinek nyilvántartása, a változások átvezetése

· mezőőri járulék befizetések könyvelése; adás-vétellel, örökléssel kapcsolatos változások feldolgozása;
· talajterhelési díjjal és a víziközmű érdekeltségi hozzájárulással kapcsolatos teendők ellátása, befizetéseinek nyilvántartása, változások átvezetése.
Az adóügyi iroda ügyintézőinek feladatkörébe tartozik az adó- és értékbizonyítványok kiállítása. Ennek keretében a végrehajtó irodáktól, társhatóságtól, hagyatéki eljárások során stb. kapott megkereséseknek megfelelően kell elvégezni egy-egy ingatlan értékének megállapítását, fényképekkel dokumentálva. Az idei évben eddig 152 db ilyen megkeresés érkezett. 

2017. december 31. nappal hatályon kívül helyezték az adózási feladatokat szabályozó törvényt. Az év elején nagy többletfeladatot jelentett a mindennapi munka során használt iratok aktualizálása és az új törvényi előírások alkalmazása. Sok más mellett megváltozott az adók módjára behajtandó köztartozások behajtási folyamata is, mely szerint a közigazgatási-, helyszíni bírságokat már nem az önkormányzati adóhatóság hajtja be, hanem az állami adóhatóság. Sülysáp tekintetében 26 db megkeresést kellett volna januárban átadni a NAV-nak, elektronikus rendszeren keresztül. Sajnálatos módon ez a rendszer azonban nem volt használható csak jóval január után és egy összetett regisztrációs folyamat kellett, hogy megelőzze, ami szintén több hónapot vett igénybe. A mai napig történnek egyeztetések a megkereső szervekkel, ezekkel az ügyekkel kapcsolatosan. 
Az iparűzési adóval kapcsolatban az idei évben szintén nagy többletmunkát jelentett az iparűzési adóbevallások feldolgozása, mivel az idei évtől a vállalkozásoknak már elektronikus úton kell a bevallásaikat benyújtaniuk. Ezeket a bevallásokat a NAV vagy az ASP adó szakrendszerhez kapcsolódó ELÜGY rendszeren keresztül lehet benyújtani. A múlt évben fennálló technikai hibák nagy részét javították, de az idei évben is nagyon nagy időráfordítást igényelt a helytelenül kitöltött és benyújtott bevallások javítása, a könyvelőkkel történő folyamatos egyeztetések. Az ELÜGY rendszeren keresztül érkező bevallások automatikus beiktatásra kerülnek, viszont a NAV rendszerén érkező bevallásokat az iktatást végző kollégának kell kézzel az iratkezelő szakrendszerben beiktatnia.

2018-ban eddig összesen 556 darab adóbevallás és 159 db változás-bejelentés érkezett, melynek közel 90 %-a már valamelyik elektronikus rendszeren keresztül érkezett.

2017. december 31. nappal megszüntetésre került a mezőőri járulék fizetési kötelezettség, azonban a 2017. évre vonatkozó fizetési határidő 2018. április 30. volt, addig a napig 1.817.000 Ft-ot fizettek be a mezőőri járulék számlára. 

2018. szeptemberben 29 db fizetési felszólítás lett kiküldve a hátralékos ügyfeleknek, melynek eredményeképpen 2.304.000 Ft került befizetésre, így a mai napig összesen 4.536.000 Ft került megfizetésre.

A mezőőri járulékkal kapcsolatos ügyintézés a haszonbérleti szerződések és a földek adás-vételeinek nyomonkövethetetlensége miatt hatalmas többletfeladatot jelentett az ügyintézőknek.  

2018. év elején a mezőőri járulék nehézségeinek helyébe lépett a talajterhelési díjjal kapcsolatos teendők ellátása. 2017. szeptember 1-jétől hatályos a talajterhelési díjról szóló Sülysáp Város Önkormányzata Képviselő-testületének 9/2017. (IV. 28.) önkormányzati rendelete, amely Sülysáp város közüzemi szennyvízcsatornával ellátott területeire terjed ki. Mindezek szerint a 2017. szeptember 1. és 2017. december 31. közötti időszakra vonatkozóan a Tiszamenti Regionális Vízművek Zrt. adatszolgáltatása alapján áprilisban közel 700 ingatlannal kapcsolatban került kiküldésre felszólító levél a talajterhelési díj bevallására. 

Problémát okozott az indulásnál, hogy a TRV. Zrt-től a kötelezettekre vonatkozólag kapott adatok nagymértékben pontatlanok, hiányosak voltak, így egy átfogó adategyeztetéssel kellett kezdenünk a feldolgozást.

A felszólító levelekre az ügyfélforgalom többszörösére nőtt, mivel az ügyfelek felénk jelezték, hogy az ingatlanokra 2017. szeptember 1. előtt vagy az azóta eltelt időszakban megtörtént a csatornahálózatra történő rákötés, illetve többszöri rákötési igénybejelentést követően sem jelentek meg a kivitelezők, ezért nem tartják jogosnak a talajterhelési díj megfizetését.

A TRV Zrt. ügyfélszolgálati irodájának az elsődleges tájékoztatása úgy szólt, hogy ezeknek az ügyfeleknek utólagosan kerül majd kiszámlázásra a szennyvízhálózat használatának díja. Időközben a TRV Zrt. 2018. június 1. nappal minden ügyfélnek kiszámlázta a csatornahasználati díjat (egy levélben tájékoztatva erről a lakosságot), függetlenül attól, hogy ténylegesen megtörtént-e a hálózatra kötés vagy sem. Az adatszolgáltatás tisztázásával és az ügyfelek tájékoztatásával kapcsolatos többletfeladatokkal keletkezett időráfordítás aránytalanul magas a várható díjbefizetés összegéhez képest. 

A TRV Zrt. által nyújtott adatszolgáltatás alapján a 700 ingatlantulajdonosból kb. 170 ügyfelet terhel ténylegesen talajterhelési díj bevallási és fizetési kötelezettség, melyből októberig 45 db bevallás került benyújtásra. 2017. év bevallási időszakára (szeptember 01. – december 31.) vonatkozóan ez mintegy 2.500.000 Ft előírást jelent. Több mint 60 esetben fizették meg a talajterhelési díjat azok a lakosok, akiket nem terhel a bevallási kötelezettség.

Októberben ismételten kiküldésre került közel 130 db felszólítás a bevallások megtételére vonatkozóan, melyre a mai napig mindössze 14 db bevallás érkezett; annak ellenére, hogy a felszólítások tartalmazzák az esetleges 50-200.000 Ft-ig terjedő bírság kiszabásának lehetőségét (melytől az adóhatóság jogkövető magatartás esetén eltekinthet vagy mérsékelhet is). 

A mai napig érkeznek bejelentések, mely szerint saját hibájukon kívül nem tudtak még most sem rácsatlakozni a szennyvízcsatornára.

A következő év elején a TRV Zrt. újabb adatszolgáltatást fog küldeni a 2018-as évre vonatkozóan, amelynek tartalma az idei június 1-ei „egységes” szennyvízszámlázás után valószínűleg csak fél évre fog vonatkozni. 
A Tápiómenti Települések Csatornamű Vízgazdálkodási Társulatának a meg nem fizetett csatorna víziközmű hozzájárulások adók módjára történő behajtása az idei évben is folytatódott. 

A Társulat két megkeresésében a 277 ingatlanból 49 alkalommal a Társulat kérte a hozzájárulás végrehajtásának visszavonását (megfizetés vagy más fizetésre kötelezett megjelölése miatt); 77 esetben fizették meg a teljes hozzájárulás összegét és 41 esetben jelenleg is jövedelem letiltás van folyamatban, az ebből befolyt összeget 21.005.000 Ft-ot átutaltunk a Társulat számlájára, az 5.000 Ft-os költségátalányokból 365.000 Ft marad az Önkormányzatnál.
A 107 ingatlantulajdonosnál nem volt végrehajtható jövedelem vagy időközben elhunyt a megkeresésben szereplő személy, azonban a legtöbb esetben a földkönyvben található társtulajdonos, akiktől valószínűsíthető az érdekeltségi hozzájárulás összegének beszedése. Ezeket a megkereséseket visszaküldtük egyeztetésre a Társulatnak, hogy jelöljenek meg más fizetésre kötelezettet. 

Az év utolsó negyedévében ismét megkezdtünk egy átfogó behajtási folyamatot, amelyet továbbra is a gépjárművek forgalomból való kitiltásával, munkabérből való letiltással, a cégek bankszámláinak inkasszózásával szeretnénk elérni. 

A helyi adók behajtása végett az Nemzeti Egészségbiztosítási Alapkezelő nyilvántartásából folyamatosan kerülnek lekérdezésre az adósok munkaviszonyára vonatkozó adatok, melyek alapján továbbra is munkabérletiltásokat kezdeményezünk. 2018. évben 110 adózó munkabérének letiltását indítottunk meg, melyből a mai napig 1.250.738 Ft érkezett be Hatóságunkhoz és ezekből még több esetben további adók fognak beérkezni a jövedelmek arányában.

Az idei évben 84 fő esetében 126 gépjármű forgalomból való kitiltását kezdeményeztük és a mai napig 2.204.251 Ft összegű adóhátralékot sikerült behajtanunk. 

Iparűzési adó tekintetében a szeptemberi befizetési időszakot követően felülvizsgálatra kerültek a vállalkozók adószámlái és hasonlóan az előző évekhez novemberben inkasszók kerültek kibocsátásra.

61 vállalkozó bankszámláját terheltük meg több mint 21 millió Ft összegben, amelyből eddig több 17 millió Ft-ot sikerült behajtanunk. 
Az elmaradt iparűzési adó bevallások pótlása érdekében az idén is folyamatosan felülvizsgálatra kerülnek az egyéni vállalkozók és a vállalkozások és szólítjuk fel a vállalkozókat az iparűzési adóbevallások pótlására. 

További 113 adózónak fizetési felszólítás került kiküldésre minden adónem tekintetében az elmaradások beszedése érdekében, melyből eddig 2.089.369 Ft került megfizetésre. 

Az őszi behajtási folyamat során eddig összesen 25.756.000 Ft kintlévőséget sikerült behajtanunk az elmaradt adótartozásokból.  

Ebrendészeti hozzájárulást az idei évben 1.719.000 Ft-ot fizettek be az adózók.

A következő diagramból jól látható, hogy az idei évben még nagyobb hangsúlyt fektettünk az elmaradt adótartozások behajtására. 

Munkabérletiltást közel 2.450.000 Ft összegben indítottunk el, így az ebből származó adók összege növekedni fog (november hónapban kerültek kiküldésre a munkáltatók felé a letiltási rendelvények) mivel ezek az összegek leginkább a 2019-es évben fognak realizálódni és ahol nem sikerül fizetési felszólítás vagy gépjárműkitiltás során behajtani az adókat, ott a jövő év elején munkabérletiltást fogunk kezdeményezni. A diagram nem tartalmazza a mezőőri járulék megszüntetését követő behajtási folyamat eredményeképpen befolyt 2.304.000 Ft-ot és a csatorna érdekeltégi hozzájárulások behajtása után az önkormányzatot megillető 230.000 Ft költségátalány összegét.

Sülysáp, 2017. december 7.

dr. Tóth Krisztina s.k.

jegyző
Az előrefizetők aránya a termelői piacon 2018. évben

Diagram1

		Létfenntartási támogatás

		Lakásfenntartási támogatás

		Krízistámogatás (ezen belül a tüzifatámogatás is)

		Utazási támogatás

		Temetési kölcsön



Települési támogatások

34

146

Munka1

				Települési támogatások

		Létfenntartási támogatás		34

		Lakásfenntartási támogatás		146

		Krízistámogatás (ezen belül a tüzifatámogatás is)		220

		Utazási támogatás		702

		Temetési kölcsön		2

				A diagram adattartománya a jobb alsó sarkánál fogva módosítható.

Diagram1

Munka1

				Építményadó (eFt)		Telekadó (eFt)		Helyi ipar?zési adó (eFt)		Gépjárm?adó (eFt)		Pótlék (eFt)		Ebrendészeti hozzájárulás (eFt)		Összesen (eFt)

		2015		15324		1274		138052		24205		1214		1660		181729

		2016		16543		1425		156326		25778		2757		2098		204927

		2017		16968		1599		148306		27821		2160		1880		198734

		2018 nov.21-ig		15978		1529		149733		26666		628		1971		196505

				Fizetési felszólítás (eFt)		Gépjárműkitiltás (eFt)		Inkasszó (eFt)		Munkabérletiltás (eFt)		Összesen (eFt)

		2017		1341		1785		13872		3121		20119

		2018		2089		2204		17696		1250		23239

Munka2

				Építményadó		Telekadó		Helyi ipar?zési adó		Gépjárm?adó		Pótlék		Ebrendészeti hozzájárulás		Összesen

		2015		15324		1274		138052		24205		1214		1660		181729

		2016		16543		1425		156326		25778		2757		2098		204927

		2017		16968		1599		148306		27821		2160		1880		198734





Munka3

				Építményadó (eFt)		Telekadó (eFt)		Helyi ipar?zési adó (eFt)		Gépjárm?adó (eFt)		Pótlék (eFt)		Ebrendészeti hozzájárulás (eFt)		Összesen (eFt)

		2017		16968		1599		148306		27821		2160		1880		198734

		2018 nov.21-ig		15978		1529		149733		26666		628		1971		196505






